**ΒΟΥΛΗ ΤΩΝ ΕΛΛΗΝΩΝ**

**ΠΕΡΙΟΔΟΣ Κ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΚΟΙΝΩΝΙΚΩΝ ΥΠΟΘΕΣΕΩΝ**

 **Π Ρ Α Κ Τ Ι Κ Ο**

 **(Άρθρο 40 παρ. 1 Κ.τ.Β.)**

Στην Αθήνα, σήμερα, 19 Σεπτεμβρίου 2023, ημέρα Τρίτη και ώρα 10.15΄, συνεδρίασε, στην Αίθουσα Γερουσίας του Μεγάρου της Βουλής, η Διαρκής Επιτροπή Κοινωνικών Υποθέσεων, υπό την Προεδρία του Προέδρου αυτής, κ. Βασίλειου Οικονόμου, με θέμα ημερήσιας διάταξης τη συνέχιση της επεξεργασίας και εξέτασης του σχεδίου νόμου του Υπουργείου Εργασίας και Κοινωνικής Ασφάλισης «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας» (4η συνεδρίαση - β΄ ανάγνωση).

Στη συνεδρίαση παρέστησαν ο Υπουργός Εργασίας και Κοινωνικής Ασφάλισης, κ. Σπυρίδων –Άδωνις Γεωργιάδης o Υφυπουργός Εργασίας και Κοινωνικής Ασφάλισης, κ. Βασίλειος – Πέτρος Σπανάκης, καθώς και αρμόδιοι υπηρεσιακοί παράγοντες.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση του καταλόγου των μελών της Επιτροπής.

Παρόντες ήταν οι Βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων, Χουρδάκης Μιχαήλ και Φλώρος Κωνσταντίνος.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ξεκινάμε την 4η συνεδρίαση για να ολοκληρώσουμε την επεξεργασία του νομοσχεδίου. Είναι η β΄ ανάγνωση, όπως λέμε, που σημαίνει ότι τα έχουμε πει όλα τώρα. Κάνουμε μια ανασκόπηση του νομοσχεδίου. Έχουμε τοποθετηθεί επί των άρθρων κι επί της αρχής. Τώρα θα σας ακούσουμε να κάνετε έναν επίλογο. «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας». Αυτός είναι ο τίτλος του νομοσχεδίου. Ο χρόνος θα είναι 8 λεπτά.

Ο κ. Κρητικός, ο Εισηγητής της Πλειοψηφίας, έχει το λόγο.

**ΝΕΟΚΛΗΣ ΚΡΗΤΙΚΟΣ** (**Εισηγητής της Πλειοψηφίας):** Ευχαριστώ, κ. Πρόεδρε. Κυρίες και κύριοι συνάδελφοι, στο πλαίσιο αυτής της τέταρτης και τελευταίας συνεδρίασης της Επιτροπής μας για το υπό συζήτηση και ψήφιση σχέδιο νόμου του Υπουργείου Εργασίας, επιτρέψτε μου να ανακεφαλαιώσω τα βασικά σημεία και να ολοκληρώσουμε μια συνολική αποτίμηση των προτεινόμενων ρυθμίσεων.

Καταρχήν, τροποποιείται και συμπληρώνεται ο Κώδικας Ατομικού Εργατικού Δικαίου, ώστε να ισχύουν μεταξύ άλλων και τα ακόλουθα. Οι προτεινόμενες ρυθμίσεις δε θίγουν την εφαρμογή ευνοϊκότερων διατάξεων, όπου αυτές προβλέπονται για τους εργαζόμενους από την εθνική και ενωσιακή Νομοθεσία. Η δυνατότητα πρόβλεψης δοκιμαστικής περιόδου ισχύει πλέον και σε συμβάσεις εργασίας ορισμένου χρόνου. Ο εργοδότης υποχρεούται να γνωστοποιεί στον εργαζόμενο όλες τις ισχύουσες και εφαρμοστέες διατάξεις της εργατικής νομοθεσίας.

Η ενημέρωση των εργαζομένων οφείλει να λαμβάνει χώρα με τρόπο σαφή και διαφανή. Δεν επιτρέπονται η σύναψη συμφωνιών ή πρόβλεψη ρητρών, με τις οποίες ο εργαζόμενος απαγορεύεται να παρέχει εργασία σε άλλους εργοδότες εκτός του συμφωνημένου ωραρίου εργασίας. Παρέχεται η δυνατότητα στους εργαζόμενους να αιτούνται, μετά την ολοκλήρωση της δοκιμαστικής περιόδου, την τροποποίηση στη σύμβαση εργασίας τους, ώστε να απασχολούνται εφεξής με περισσότερο προβλέψιμους και ασφαλείς όρους και προϋποθέσεις. Σε περίπτωση υποχρέωσης του εργοδότη να παράσχει κατάρτιση στον εργαζόμενο, ώστε να μπορεί αυτός να εκτελέσει τη συμφωνημένη εργασία, αυτή η κατάρτιση παρέχεται δωρεάν και προσμετράται ως χρόνος εργασίας και λαμβάνει χώρα στο μέτρο του δυνατού εντός συμβατικού ωραρίου.

Θεσπίζεται το δικαίωμα κάθε εργαζόμενης και κάθε εργαζόμενου να ζητήσει την παρέμβαση του Επιθεωρητή Εργασιακών Σχέσεων για τη διασφάλιση της επανόρθωσης της ζημίας που προκλήθηκε εξαιτίας παραβίασης των δικαιωμάτων του. Επιβάλλονται διοικητικές κυρώσεις συμπεριλαμβανομένων χρηματικών προστίμων στους εργοδότες που μεταχειρίζονται δυσμενώς τους εργαζόμενους που ασκούν τα δικαιώματά τους.

Κάθε καταγγελία σύμβασης εξαρτημένης εργασίας αορίστου χρόνου είναι άκυρη όταν η καταγγελία γίνεται ως αντίδραση σε ενάσκηση νομίμου δικαιώματος του εργαζομένου. Περαιτέρω, στις προτεινόμενες ρυθμίσεις του τέταρτου μέρους του σχεδίου νόμου περιλαμβάνονται οι εξής βασικές διατάξεις. Προβλέπεται η δημιουργία ψηφιακής πλατφόρμας με την επωνυμία «Rebrain Greece» στο πληροφοριακό σύστημα ΕΡΓΑΝΗ 2 του Υπουργείου Εργασίας και Κοινωνικής Ασφάλισης. Αυτή η πλατφόρμα θα χρησιμεύσει στη διασύνδεση των επιστημόνων και εργαζομένων υψηλών δεξιοτήτων, που είτε διαμένουν στη χώρα μας, είτε στο εξωτερικό, με την εγχώρια αγορά εργασίας. Θεσπίζεται η υποχρέωση του εργοδότη να αναρτήσει ηλεκτρονικά στο πληροφοριακό σύστημα ΕΡΓΑΝΗ 2, πριν την ανάληψη υπηρεσίας από τον εργαζόμενο, τους βασικούς όρους εργασίας ή την εγγραφή ατομική σύμβαση εργασίας, καθώς και τυχόν μεταγενέστερες τροποποιήσεις αυτών των βασικών όρων.

Επιβάλλεται πρόστιμο ύψους 10.500 ευρώ ανά εργαζόμενο στις περιπτώσεις που διαπιστώνεται αναντιστοιχία της πραγματικής απασχόλησης με τις αντίστοιχες καταχωρήσεις της ψηφιακής κάρτας εργασίας. Ρυθμίζεται η απασχόληση στην έκτη ημέρα σε επιχειρήσεις εκμετάλλευσης συνεχούς λειτουργίας, στις οποίες οι εργαζόμενοι απασχολούνται σε πενθήμερη εβδομαδιαία εργασία. Στο πλαίσιο αυτό προβλέπεται πως η απασχόληση των εργαζομένων κατά την πρόσθετη ημέρα δεν υπερβαίνει τις οκτώ ώρες, ενώ και το ημερομίσθιο καταβάλλεται προσαυξημένο κατά 40%. Επιβάλλονται διοικητικές και ποινικές κυρώσεις στους εργοδότες που παραβιάζουν τους κανόνες υγείας και ασφάλειας των εργαζομένων.

Απαγορεύεται η καταγγελία της σύμβασης εργασίας λόγω μη συναίνεσης του εργαζομένου σε διευθέτηση του χρόνου εργασίας. Επεκτείνεται η καταβολή από τη Δημόσια Υπηρεσία Απασχόλησης του ειδικού εποχιακού επιδόματος του ν.1836/1989. Προβλέπονται ποινικές και χρηματικές κυρώσεις στην περίπτωση που εργαζόμενοι οι οποίοι δεν συμμετέχουν σε απεργία παρεμποδίζονται να εργαστούν. Υποχρεώνονται οι εργοδότες σε συμμόρφωσή τους με τα μέτρα ασφαλείας των εργαζομένων έναντι φυσικών και τεχνολογικών καταστροφών και άλλων έκτακτων καιρικών φαινομένων.

Κύριε Πρόεδρε, κυρίες και κύριοι συνάδελφοι, το σχέδιο νόμου του Υπουργείου Εργασίας για την ενίσχυση της εργασίας, την ενσωμάτωση της Οδηγίας της Ευρωπαϊκής Ένωσης 2019/1152, την απλοποίηση των ψηφιακών διασυνδέσεων και την ενίσχυση της κάρτας εργασίας, αποτελεί ένα σημαντικό κείμενο που αξίζει να το στηρίξουμε και να το κάνουμε νόμο του Κράτους. Με τις προτεινόμενες ρυθμίσεις είναι δυνατή η ενίσχυση της εργασίας και η αύξηση της απασχόλησης, με διαφανείς, όμως και προβλέψιμους όρους εργασίας. Περαιτέρω, μπορούμε να απλοποιήσουμε τις σχετικές διοικητικές διαδικασίες και να πετύχουμε την αύξηση της απασχόλησης και των βιώσιμων και δίκαια αμειβόμενων θέσεων εργασίας. Επίσης, με άλλες διατάξεις του σχεδίου νόμου, θεσπίζονται νέοι προστατευτικοί κανόνες για τους εργαζόμενους, καταπολεμάται η αδήλωτη και υποδηλωμένη εργασία, ενώ, παράλληλα, διασφαλίζεται η ανταγωνιστικότητα των επιχειρήσεων.

Σε τελική ανάλυση, τώρα, οι προτεινόμενες ρυθμίσεις είναι ικανές να εμπεδώσουν μια κουλτούρα προστασίας των εργαζομένων και προβλεψιμότητας των εργασιακών σχέσεων, αλλά είναι, επίσης, ικανές να διασφαλίσουν πολύπλευρα τα εργασιακά δικαιώματα και να μειώσουν τις εργασιακές ανισότητες. Θέλουμε κάθε εργαζόμενος να απολαμβάνει το δικαίωμά τους στην εργασία σε συνθήκες που σέβονται την υγεία, την ασφάλεια και την αξιοπρέπειά του. Αυτό είναι το όραμά μας, αυτό το όραμα υπηρετεί το παρόν σχέδιο νόμου. Σας ευχαριστώ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Εμείς ευχαριστούμε. Ο κύριος Γαβρήλος έχει τον λόγο.

**ΓΕΩΡΓΙΟΣ ΓΑΒΡΗΛΟΣ(Εισηγητής της Μειοψηφίας):** Ευχαριστώ κύριε Πρόεδρε. Όλες αυτές τις ημέρες στην Επιτροπή φάνηκε ξεκάθαρα ότι η Κυβέρνηση δεν πτοείται ούτε από τις μεγάλες καταστροφές που βιώνει μια μεγάλη περιφέρεια της χώρας, ούτε από τις αντιδράσεις των συνδικάτων, ούτε από τη δυσαρέσκεια της κοινωνίας απέναντι στα μηδενικά μέτρα για την ανάσχεση της ακρίβειας και της φτώχειας, ούτε φυσικά και από τις αντιρρήσεις των κομμάτων της Αντιπολίτευσης εδώ στη Βουλή. Συνεχίζει ακάθεκτη το σχεδιασμό της για κατάλυση κοινωνικών δικαιωμάτων και αποδόμηση της εργασίας. Ξεπληρώνει χάρες σε εργοδοτικά συμφέροντα και επιχειρηματικούς κύκλους.

Το εργασιακό νομοσχέδιο της Κυβέρνησης συνεχίζει να επιβεβαιώνει την αντεργατική της μανία και φυσικά την αλλεργία της για τη συνδικαλιστική δράση. Αφού ο κύριος Χατζηδάκης κατάφερε, κατά την πρώτη θητεία Μητσοτάκη, να περάσει τις απλήρωτες υπερωρίες, την νομιμοποίηση της δεκάωρης απασχόλησης, την απόλυση χωρίς καμία αιτιολόγηση και πολλά άλλα, αφού αποδυνάμωσε πλήρως τον ΣΕΠΕ και κάθε άλλο Ελεγκτικό Μηχανισμό αφήνοντας την μαύρη εργασία και την εργοδοτική αυθαιρεσία να οργιάζουν, τώρα ο κύριος Γεωργιάδης έρχεται να περπατήσει στον ίδιο δρόμο. Περιγράφει ένα εργασιακό νομοσχέδιο που απορυθμίζει πλήρως τις εργασιακές σχέσεις και καταργεί κάθε εργασιακό δικαίωμα.

Πολλές φορές ακούσαμε ότι το Υπουργείο δεν κάνει τίποτα άλλο πέρα από το να φέρει την ενσωμάτωση μιας Ευρωπαϊκής Οδηγίας στο ελληνικό δίκαιο. Είναι ψέμα. Πέρα από τέσσερα, πέντε άρθρα που έρχονται, μάλιστα και παραποιημένα, όπως ακούστηκε και από αυτή την αίθουσα και από έγκριτους νομικούς, όλο το υπόλοιπο νομοσχέδιο «κατακρεουργεί» την εργατική νομοθεσία, έτσι όπως την ξέρουμε, με πρόσχημα την Οδηγία και με τη γνωστή «καραμέλα» ότι όλα γίνονται για τις ανάγκες της αγοράς και για το καλό των εργαζομένων.

Άλλωστε οφείλουμε να πούμε ότι, πρώτον, η Οδηγία 2019/1152 της Ευρωπαϊκής Ένωσης, με θέμα για διαρκείς και προβλέψιμους όρους εργασίας, έπρεπε ήδη να είχε ενσωματωθεί στο εσωτερικό μας δίκαιο εδώ και περίπου ένα χρόνο, από τον Αύγουστο του 2022, για την καθυστέρηση αυτή η Ευρωπαϊκή Επιτροπή απέστειλε αιτιολογική γνώμη στην Ελλάδα απειλώντας την με παραπομπή στο Δικαστήριο της Ευρωπαϊκής Ένωσης.

Δεύτερον, σύμφωνα με τα όσα αναγράφονται εισαγωγικά σε αυτήν, δεν μπορεί η ενσωμάτωσή της να χρησιμεύει για τη μείωση των υφιστάμενων δικαιωμάτων που προβλέπονται από την ισχύουσα εθνική ή ενωσιακή νομοθεσία. Δεν μπορεί, δηλαδή, να αποτελέσει – η Οδηγία λέει – η Ευρωπαϊκή Ένωση όχημα για την υποβάθμιση του γενικού επιπέδου προστασίας των εργαζομένων και ειδικότερα να χρησιμεύσει ως άλλοθι για την καθιέρωση συμβάσεων σχεδόν μηδενικών ωρών εργασίας ή άλλων παρόμοιων συμβάσεων εργασίας. Αυτό ακριβώς, δηλαδή, που με αυτό το νομοσχέδιο κάνει η Νέα Δημοκρατία. Προφανώς, καταλαβαίνετε ότι η Κυβέρνηση θα είναι υπόλογη, πέρα από τον ελληνικό λαό, και στα ευρωπαϊκά όργανα για τη σημερινή της επιλογή να περάσει αυτόν τον νόμο.

Επιγραμματικά, λοιπόν, για να γίνει κατανοητό στον κόσμο της εργασίας, αυτές οι έξι ρυθμίσεις που ακυρώνουν το προστατευτικό πλαίσιο για τους εργαζόμενους και αλλάζουν προς το χειρότερο το εργατικό δίκαιο της χώρας, είναι οι εξής. Ανοίγει ο δρόμος για τις συμβάσεις που καθιστούν τον εργαζόμενο να είναι διαθέσιμος 24 ώρες, 7 μέρες την εβδομάδα. Ελαστικότητα, λέει η Κυβέρνηση, αλλά στην ουσία σημαίνει μισθούς πείνας, ατομικές συμβάσεις με άθλιους όρους, καμία αναφορά σε ωράριο εργασίας και κατά παραγγελία εργασία, που θα την ορίζει ο εργοδότης μια μέρα πριν. Μία ακόμη ευελιξία, όπως την ονομάζει ο Υπουργός, η εργασία αντί για οκτάωρο γίνεται 13 ώρες πια, με τον εργαζόμενο να δουλεύει την ίδια μέρα σε δύο διαφορετικούς εργοδότες.

Έχει σημασία να επαναλαμβάνουμε πως ένα βασικό εργασιακό κεκτημένο κοντά ενός αιώνα, αυτό του οκτάωρου, καταργείται στην Ελλάδα με την υπογραφή της Νέας Δημοκρατίας. Έρχεται ο κύριος Υπουργός και μας λέει ότι «έρχομαι να νομιμοποιήσω αυτό που όλοι γνωρίζετε ότι γίνεται στην αγορά εργασίας με τη μαύρη εργασία». Αυτό που πρέπει να κάνει η Πολιτεία δεν είναι αυτό το πράγμα. Αυτό που πρέπει να κάνει η Πολιτεία είναι να κατοχυρώσει τον εργαζόμενο, να παίρνει έναν καλό μισθό, κύριε Υπουργέ, να μην έχει ανάγκη να δουλεύει 13, 15 και 16 ώρες την ημέρα, να έχουμε ελεγκτικούς μηχανισμούς να ελέγξει τους ασύδοτους εργοδότες που υποχρεώνουν τον εργαζόμενο να απασχοληθεί πέραν του οκταώρου.

Ασφαλώς, η Πολιτεία έχει και άλλον ένα ρόλο, αυτόν τον παιδευτικό ρόλο. Αλίμονο αν αφήσουμε την αγορά εργασίας να γίνει «ζούγκλα» και να ερχόμαστε μετά, αφού δεν έχουμε τους Ελεγκτικούς Μηχανισμούς, να νομιμοποιήσουμε ότι έφτιαξε η ασυδοσία της εργοδοσίας εις βάρος των εργαζομένων.

Δεν είναι αυτός ο ρόλος της Πολιτείας και του Υπουργείου. Κάντε τους ελεγκτικούς μηχανισμούς που έχουμε πει, ξαναστήστε το ΣΕΠΕ ώστε να παίζει τον ελεγκτικό του ρόλο και φέρτε ένα εργασιακό δίκαιο στη χώρα τέτοιο, όπως αυτό θέλει και η υπόλοιπη Ευρώπη σήμερα να έχει, με 35 ώρες εργασίας, με καλά αμειβόμενους εργαζόμενους, για να μπορούμε να ξαναφέρουμε πίσω και τα παιδιά μας, τα νέα παιδιά που έφυγαν τα τελευταία χρόνια και ξενιτευτήκαν.

Ένα τρίτο ζήτημα που θίγει το εργασιακό νομοσχέδιο είναι η ποινικοποίηση της συνδικαλιστικής δράσης πλέον, με ποινή φυλάκισης και χρηματικά πρόστιμα για όσους εργαζόμενους απεργούς παρεμποδίζουν τους απεργοσπάστες να μπουν για δουλειά. Ένα τέταρτο σημαντικό ζήτημα, που κατά τη γνώμη μας θίγει το εργασιακό νομοσχέδιο, είναι αυτό της εξαρτημένης εργασίας και της μόνιμης πλέον κατάργησης της κυριακάτικης αργίας για μεγάλους κλάδους της βιομηχανίας. Περισσότερα κέρδη για τους εργοδότες, λιγότερο ελεύθερος χρόνος και ζωή για τους εργαζόμενους.

Έτσι προστατεύει η Κυβέρνηση τα δικά της επιχειρηματικά συμφέροντα από την ανάγκη να ανοίξουν νέες θέσεις εργασίας και να προσλάβουν κόσμο με αξιοπρεπείς μισθούς; Πώς το αντιλαμβάνεται, δηλαδή; Πώς θα αντιμετωπίσουμε την ανεργία; Φέρατε τις τριετίες, ένα «αδειανό πουκάμισο» με τον τρόπο που τις φέρνετε, καθαρά για επικοινωνιακούς λόγους. Αν δεν είχαμε τις πρόσφατες καταστροφές στη χώρα, να καεί η μισή Ελλάδα, να πλημμυρίσει η άλλη μισή, δεν θα είχαμε αυτή την εξαγγελία για το ξεπάγωμα των τριετιών. Και τι ακούσαμε; ότι δεν θα έχει και αναδρομικότητα αυτό το μέτρο για την περίοδο 2012-2023. Δηλαδή, οι όποιες μικρές αποδοχές για τους εργαζόμενους, θα έχουν να κάνουν και θα τις δουν στην τσέπη τους οι εργαζόμενοι από το 2027 και όχι από το 2024. Είναι μία κοροϊδία και καθαρά επικοινωνία αυτό το μέτρο που εξαγγείλατε για το ξεπάγωμα των τριετιών, ενώ ο ΣΥΡΙΖΑ-Προοδευτική Συμμαχία μήνες τώρα σας το ζητούσε να το φέρετε και με ισχύ αναδρομικότητας για την περίοδο που η ΠΥΣ 6/2012 είχε παύσει αυτό το δικαίωμα για τους εργαζόμενους.

Φέρνετε με το νομοσχέδιο την εξάμηνη περίοδο μαθητείας, χωρίς όμως δικαίωμα σε επίδομα ανεργίας μετά το τέλος της και χωρίς να δικαιούται ο εργαζόμενος καμία αποζημίωση απόλυσης. Άρα, ο κάθε εργοδότης μπορεί να προσλαμβάνει και να απολύει κόσμο στο πλαίσιο της μαθητείας χωρίς καμία συνέπεια, κρατώντας ομήρους τους εργαζόμενους και τους μισθούς χαμηλά.

Τέλος, κ. Πρόεδρε, καταργεί την υποχρέωση όταν ο εργοδότης εφαρμόζει στην επιχείρησή του την ηλεκτρονική κάρτα, να ανεβάζει στο ΕΡΓΑΝΗ το ωράριο εργασίας και τις υπερωρίες των εργαζομένων του, μια ρύθμιση, που σε συνδυασμό με την υποβάθμιση και υποστελέχωση του ΣΕΠΕ και πλέον το ρόλο που του αφαιρέθηκε να έχει, να οδηγεί ακόμη σε ένα πιο ανεξέλεγκτο εργασιακό τοπίο.

Κύριε Υπουργέ – και κλείνω με αυτό – στην αρχή της συζήτησης στις Επιτροπές, σας ζητήσαμε να αποσύρετε αυτό το νομοσχέδιο, γιατί, ενώ αφορά σε χιλιάδες ζωές εργαζομένων, η διαβούλευση ήταν προσχηματική, μέσα στο καλοκαίρι και με τη Θεσσαλία να πνίγεται. Δεν μας ακούσατε, ακολουθώντας τη γνωστή προχειρότητα στη νομοθέτηση, που έχει επιδείξει μέχρι τώρα η Κυβέρνηση της Ν.Δ. Σήμερα, σας ζητάμε να το αποσύρετε, γιατί είναι ένα νομοσχέδιο που βάλλει ευθέως τα δικαιώματα των εργαζομένων και μας γυρίζει πίσω σε εποχές εξαρτημένων υπαλλήλων, που μένουν απροστάτευτοι από την Πολιτεία και τους νόμους και, βέβαια, δημιουργούν συνθήκες που θα επιβάλλει το δίκαιό του, την επιλογή του και τη βούλησή του ο ισχυρός, που δεν είναι άλλος από τον εργοδότη.

Οι ρυθμίσεις του νομοσχεδίου αποψιλώνουν κάθε πλαίσιο προστασίας για τους εργαζόμενους, υποβαθμίζουν το θεσμό της εργασίας και φέρνουν νέες βάρβαρες συνθήκες. Φτωχοποιούν τον κόσμο της εργασίας και τον αφήνουν γυμνό από δικαιώματα. Η Ν.Δ. συνεχίζει ακάθεκτη το έργο εξαθλίωσης των εργαζομένων και αποδομεί εντελώς το πλαίσιο προστασίας τους σε αυτό το δίκαιο που διαμορφώνεται πλέον στη χώρα μας. Είναι μια Κυβέρνηση που υλοποιεί κρυφή ατζέντα ασφαλώς – δεν είχατε πει όλα αυτά τα πράγματα προεκλογικά – υπηρετεί συμφέροντα και αδιαφορεί για τις κοινωνικές ανάγκες.

Μεταφέρει την ευθύνη στον εργαζόμενο και στον πολίτη. Επενδύει στην επικοινωνία, το ψέμα και την εξαπάτηση. Όλο αυτό, όμως, έχει «κοντά ποδάρια», ειδικά τώρα που η κοινωνία βλέπει την ανικανότητά σας και αντιδρά, και μην κρύβεστε πίσω από το τελευταίο εκλογικό αποτέλεσμα. Ο ελληνικός λαός δεν σας έδωσε καμία «λευκή επιταγή». Εδώ είμαστε και τα κόμματα της Αντιπολίτευσης, αλλά και ο ελληνικός λαός, να σας κρίνει και θα σας κρίνει αυστηρά. Ευχαριστώ πολύ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Θα δώσω τον λόγο στην κυρία Αθανασίου, αν και δεν είναι το τρίτο κόμμα, γιατί έχει Κοινοβουλευτική Ομάδα. Έχετε πρόβλημα; Κυρία Αθανασίου, έχετε τον λόγο.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Κ.Ο. «ΕΛΛΗΝΙΚΗ ΛΥΣΗ – ΚΥΡΙΑΚΟΣ ΒΕΛΟΠΟΥΛΟΣ»):** Ευχαριστώ. Ευχαριστώ και τους συναδέλφους που μου έδωσαν τη σειρά τους. Κύριε Πρόεδρε, κύριοι συνάδελφοι, πριν από αναφερθώ στο κατ’ άρθρον σχολιασμό του υπό ψήφιση νομοσχεδίου, επιτρέψτε μου να κάνω μνεία στο τραγικό συμβάν του τροχαίου ατυχήματος στη Λιβύη το οποίο στοίχισε τη ζωή πέντε Ελλήνων μελών της ανθρωπιστικής βοήθειας την οποία απέστειλε η πατρίδα μας προς ανακούφιση των πληγέντων από τις καταστροφικές πλημμύρες. Ο Κύριος ας αναπαύσει τις ψυχές τους και μακάρι να δώσει κουράγιο και την ελπίδα της ανάστασης στους ανθρώπους τους που απέμειναν πίσω.

Εν συνεχεία, θα μου επιτρέψετε παρακαλώ να αναφερθώ ξανά στο πολύ ευαίσθητο ζήτημα, κύριε Υπουργέ, το οποίο αγγίζει μια ευάλωτη μερίδα εργαζομένων συμπολιτών μας, αυτή των πασχόντων από σκλήρυνση κατά πλάκας και μάλιστα των εργαζόμενων πασχόντων. Αναφέρομαι στα εξής άρθρα. Στο άρθρο 10, ελάχιστη προβλεψιμότητα της εργασίας, προστατευτικά μέτρα, στο άρθρο 16, προστασία από δυσμενή μεταχείριση ή συνέπειες και στο άρθρο 28, δυνατότητα συμφωνίας περί διευθέτησης του χρόνου εργασίας μεταξύ του εργοδότη και του εργαζομένου.

Ένα πολύ σοβαρό ζήτημα το οποίο πρέπει να αναδειχθεί στο πλαίσιο της παρούσας Επιτροπής, και φυσικά να νομοθετηθεί άμεσα, είναι η αναγκαιότητα για τη λήψη ειδικών μέτρων, προκειμένου να παραχωρηθεί η δυνατότητα στα άτομα που πάσχουν από σκλήρυνση κατά πλάκας, μια χρόνια νόσο του κεντρικού νευρικού συστήματος, όμως με διαφορετική κλινική πορεία ανά ασθενή, αναλόγως των συμπτωμάτων και των αναγκών του καθενός, να προσέρχονται στην εργασία τους, είτε μια ώρα αργότερα από την έναρξη του ωραρίου τους ή αναλόγως των συμπτωμάτων τους, να αποχωρούν από εκείνη μία ώρα νωρίτερα, λόγω ακριβώς της δυσκολίας προσαρμογής του οργανισμού για τις υποχρεώσεις της ημέρας και προκειμένου να βελτιωθεί η καθημερινότητα τους. Η πολλαπλή σκλήρυνση κατά πλάκας αφορά πάνω από 10.000 άτομα στην Ελλάδα και περίπου 200 άτομα προσβάλλονται ανά χρόνο στη χώρα μας.

Εν συνεχεία, στο άρθρο 26, ρυθμίσεις για την απασχόληση την έκτη μέρα σε επιχειρήσεις, εκμεταλλεύσεις που δεν είναι εκ φύσεως συνεχούς λειτουργίας και εφαρμόζουν σύστημα πενθήμερης εβδομαδιαίας εργασίας. Προσθήκη στο άρθρο 182Β΄, στον Κώδικα Ατομικού Εργατικού Δικαίου, όπου παρατηρούμε ότι αυξάνεται η δυνατότητα εξαήμερης απασχόλησης για τις επιχειρήσεις που λειτουργούν από Δευτέρα έως Σάββατο επί 24 ώρες. Ως απαραίτητη προϋπόθεση τίθεται το να αντιμετωπίζει η επιχείρηση ιδιαίτερα αυξημένο φόρτο εργασίας, χωρίς να μπορούσε να το είχε προβλέψει ένας μέσος συνετός επιχειρηματίας. Αυτή είναι και η έννοια του όρου «απρόβλεπτα». Όντως, αυτή η προϋπόθεση είναι ιδιαίτερη, ωστόσο δεν προβλέπεται καμία εξασφάλιση προς τον εργαζόμενο για την τήρησή της. Αποτελεί αόριστο όρο, εύκολο να καταστρατηγηθεί στα χέρια των εργοδοτών, οι οποίοι θα σπεύσουν να βρουν άλλη μία εύκολη δικαιολογία για ασύδοτες συμπεριφορές κατά των εργαζομένων τους. Ποιος και πώς θα ελέγχει, επομένως, το απρόβλεπτο ή το ιδιαίτερα αυξημένο του όγκου εργασιών και πότε;

Θα υπάρχει κάποιο ανώτατο όριο χρήσης των ιδιαίτερων αυτών συνθηκών ή η ειδική αυτή συνθήκη θα κινδυνεύει να αποτελέσει κανονικότητα ή μάλλον το αντίθετο; Η κανονικότητα, για τα μάτια του εργοδότη πάντοτε, η οποία περιλαμβάνει καταχρηστικές συμπεριφορές κατά των υπαλλήλων, είναι επικίνδυνο να αποτελέσει κοινή πρακτική στα χέρια των επιχειρήσεων για την καταχρηστική επιβολή εξαήμερης απασχόλησης σε καθεστώς πενθήμερης εργασίας. Με λίγα λόγια, ο εργαζόμενος να εργάζεται συστηματικά εξαήμερο με την πρόφαση ότι δήθεν παρουσιάστηκε πολλή δουλειά εκτάκτως και απρόβλεπτα, ενώ στην πραγματικότητα ο όγκος της δουλειάς θα είναι ο συνήθης. Απλώς για λόγους μείωσης κόστους ο εργοδότης είτε θα απασχολεί αδήλωτα, είτε καταχρηστικά. Η κυβέρνηση οφείλει να προβλέψει τρόπους προστασίας των εργαζομένων.

Στο ίδιο μήκος κύματος κινείται και το άρθρο 27, για τη δυνατότητα απασχόλησης εργαζομένων κατά την ημέρα Κυριακή και κατά τις ημέρες αργίας. Φοβούμαι ότι θα αποτελέσει όχημα στην κατάργηση της λίαν απαραίτητης αργίας της Κυριακής, κάτι το οποίο θεωρούμε ότι αποτελεί και απώτατο σκοπό της Κυβέρνησης στα πλαίσια της δήθεν ανταγωνιστικότητας.

Και τι πιο λογικό, οι επιχειρήσεις να είναι ανοιχτές επτά μέρες την εβδομάδα, προκειμένου να καταστούν ανταγωνιστικές μεταξύ τους; Λυπούμαστε, αλλά βρισκόμαστε αντίθετοι σε τέτοιες λογικές και σε τέτοιες μεθοδεύσεις. Η προστασία της προσωπικής, πνευματικής και σωματικής ισορροπίας, αλλά και της οικογένειας, την οποίαν η Κυβέρνηση διατείνεται ότι δήθεν προστατεύει, υπαγορεύουν όχι μόνο την πενθήμερη εργασία, αλλά τουλάχιστον την απαράβατη αργία της Κυριακής. Η έβδομη ημέρα να αφιερώνεται εκεί που ο καθένας επιλέγει και μόνο, αλλιώς έχουμε εκμηδένιση και υποδούλωση προσωπικοτήτων και εργαζομένους «ρομπότ».

Εν κατακλείδι, θεωρούμε ότι οι εν λόγω διατάξεις χειροτερεύουν σε μεγάλο βαθμό τη θέση του εργαζομένου στο σύγχρονο και ανταγωνιστικό περιβάλλον εργασίας και αυτό διότι ο εργαζόμενος, σύμφωνα με αυτές, χάνει τη δυνατότητα να διαπραγματευτεί τους όρους εργασίας του και τούτο διότι αυτές οι διατάξεις δίνουν στον εργοδότη τη δυνατότητα εξαήμερης απασχόλησης ή διευθέτησης χρόνου εργασίας με πρωτοβουλία του. Με αυτό τον τρόπο κατ’ ουσίαν νομιμοποιείται η επιβολή δυσχερέστερων όρων εργασίας κατά του εργαζομένου και μάλιστα χωρίς τη δυνατότητα να αντιταχθεί στην ουσία.

Η διαπραγμάτευση, δε, συνιστά, εν προκειμένω, πρόφαση και φοβούμαστε ότι δεν θα βρει ουσιαστική εφαρμογή. Έτσι αυτές οι διατάξεις μόνο κατ’ επίφαση προορίζονται για την προστασία του εργαζομένου, ενώ, στην ουσία, εξυπηρετούν το νεοφιλελεύθερο αφήγημα της Κυβέρνησης, με απώλεια σταδιακά όλων των εργασιακών δικαιωμάτων, με πρόφαση τη δήθεν ανταγωνιστικότητα και τις έκτακτες και απρόβλεπτες συνθήκες. Η Ελληνική Λύση, εκτός από μερικά άρθρα, ψηφίζει «κατά». Σας ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Τον λόγο έχει ο κ. Μουλκιώτης, εκ μέρους του ΠΑΣΟΚ-Κινήματος Αλλαγής.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. του ΠΑΣΟΚ-Κινήματος Αλλαγής):** Ευχαριστώ πολύ, κύριε Πρόεδρε. Κύριε Υπουργέ, πριν εισέρθω στην τοποθέτησή μου, για την β΄ ανάγνωση, έχετε λάβει γνώση ενός αιτήματος από την Ομοσπονδία Συλλόγων Εργαζομένων σε Υπηρεσίες και το Εμπόριο, σε σχέση με την αναγγελία καταγγελίας και σε συνδυασμό με την επίσχεση εργασίας. Ένα ζήτημα το οποίο, πράγματι, στο 23ο άρθρο, με το οποίο αναφέρεστε στον τρόπο, έχουμε εκφράσει τις απόψεις μας. Εμείς, όμως, το ζήτημα σε σχέση με την επίσχεση εργασίας είναι μείζονος σπουδαιότητας και θα θέλαμε – δεν θα είμαι στην Ολομέλεια, για λόγους προσωπικούς, θα βρίσκομαι εκτός Ελλάδας από αύριο και δυστυχώς δεν θα είμαι εισηγητής – όμως, θα ήθελα να το δείτε, με την έννοια ότι είναι πάρα πολύ σοβαρό, η σχέση της επίσχεσης εργασίας. Σας το δίνω.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικών Υποθέσεων):** Θα το ρυθμίσουμε μέχρι την Πέμπτη.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. του ΠΑΣΟΚ-Κινήματος Αλλαγής):** Κυρίες και κύριοι συνάδελφοι, συζητάμε τώρα, τρίτη μέρα, το νομοσχέδιο που δεν υπάρχει αμφιβολία ότι, κατά την άποψή μας, συνεχίζει τη λογική της Κυβέρνησης και του κυρίου Χατζηδάκη από το 2021, με το ν.4.808, για τον τρόπο που θέλει να ρυθμίσει τις εργασιακές σχέσεις. Εδώ από την πρώτη στιγμή, ο κ. Υπουργός, με τον τρόπο του και με την αντίκρουσή του προς τα κόμματα της Αντιπολίτευσης, μας είπε ότι ο ίδιος είναι πολύ περήφανος, γιατί, πράγματι, οι ίδιοι οι εργαζόμενοι κατάλαβαν τις δήθεν ευεργετικές διατάξεις του νομοσχεδίου και είπε μάλιστα ο κ. Υπουργός ότι «όλα τα σωματεία των εργαζομένων στα εργοστάσιά μας το έχουν ζητήσει και το θέλουν, γιατί οι ίδιοι θέλουν να δουλεύουν «άσπρα» από το να δουλεύουν «μαύρα»». Βεβαίως, κύριε Υπουργέ και χθες εδώ στην ακρόαση των φορέων είδαμε σωματεία τα οποία αντέκρουσαν αυτό που είπατε. Είδαμε και το Σωματείο των Εργαζομένων στη Βιομηχανία Τροφίμων και Εμφιάλωσης Ποτών, αλλά και επίσης μας έκανε εντύπωση γιατί δώσατε απάντηση και στους εργαζόμενους, οι οποίοι ανέφεραν για το 40%, για τον Επισιτισμό-Τουρισμό, ότι δεν το λαμβάνετε υπόψιν, μολονότι υπάρχει τεράστια έλλειψη εργατικού δυναμικού.

Κυρίες και κύριοι συνάδελφοι, οι ανεπτυγμένες χώρες, είπαμε και στην πρώτη μέρα της συζήτησης, όλο και περισσότερο στρέφονται στην τετραήμερη εργασία χωρίς μείωση αποδοχών, διότι τα αποτελέσματα της πιλοτικής εφαρμογής της είναι ενθαρρυντικά, τόσο στη βελτίωση των συνθηκών εργασίας αυτών των ίδιων των εργαζομένων, αλλά όσο και στην παραγωγικότητα και στην αύξηση της απασχόλησης και της εργασίας στις χώρες αυτές.

Εδώ στη χώρα μας η Κυβέρνηση επιδεικτικά θα έλεγα ότι αγνοεί αυτές τις διεθνείς εξελίξεις και με την έννοια ότι δεν έχει λάβει έστω και μία πρωτοβουλία να συζητηθεί το ζήτημα αυτό της τετραήμερης απασχόλησης, της τετραήμερης εργασίας. Αντίθετα με αυτό το νομοσχέδιο η Νέα Δημοκρατία συνεχίζει, κατά την άποψή μας, να δημιουργεί άλλες εντάσεις, αρνητικές, σε σχέση με τις εργασιακές σχέσεις και βεβαίως οδηγείται και στην εντατικοποίηση μιας φθηνής εργασίας, θα την πω και απαξιωμένη, κύριε Υπουργέ.

Πως θα την σιωπήσουν τη διαπραγματευτική τους θέση σύμφωνα με εσάς; Κάνοντας δεύτερη εργασία, με άλλα λόγια δηλαδή μία ημιαπασχόληση συμπληρωματικού χαρακτήρα, κατά την άποψή μας, μια ευκαιριακή απασχόληση μη ανταγωνιστική προς την κύρια απασχόληση τους θα τους κάνει πιο ισχυρούς διαπραγματευτικά. Έτσι το είπατε και βεβαίως, έχουμε τη δυνατότητα να το κριτικάρουμε. Επίσης, παρόλο που είπατε αυτό, δεν μας είπατε πως στην περίπτωση της πολλαπλής απασχόλησης θα αποτραπεί η απασχόληση του ίδιου του εργαζόμενου σε συνδεδεμένες επιχειρήσεις, δηλαδή στον ίδιο εργοδότη και επιμένουμε σε αυτό.

Το προβλέπει η πρώην αιτιολογική έκθεση, δηλαδή η ανάλυση των συνεπειών της ρύθμισης. Όπως λέει εδώ, το προβλέπει πραγματικά, αλλά δεν προβλέπεται σε διάταξη του νομοσχεδίου ρητά, ως νόμος, ούτε με ποιο τρόπο αναφέρεται ότι θα διασφαλιστεί η τήρηση της υποχρεωτικής 11ωρης ημερήσιας ανάπαυσης. Υποψιάζομαι ότι μπορεί να μας πείτε, κύριε Υπουργέ, ότι από τον απολογισμό του ΣΕΠΕ, τουλάχιστον για το έτος 2022, προκύπτει αύξηση, πράγματι, των ελέγχων και των επιληβληθέντων προστίμων. Θα το πείτε αυτό και το έχετε πει.

Οι αριθμοί πράγματι – δεν μπορούμε να τους αμφισβητήσουμε – δείχνουν αύξηση αυτών των ελέγχων, όμως εμείς εδώ ρωτάμε κάποια θέματα συγκεκριμένα και θα θέλαμε αν μπορείτε να μας απαντήσετε. Από το σύστημα του ΣΕΠΕ που υπάρχει, πόσοι έλεγχοι άραγε έχουν γίνει και αν έχουν γίνει, για την τήρηση της 11ωρης ημερήσιας ανάπαυσης για το έτος 2022;Πόσοι έλεγχοι έχουν γίνει για την τήρηση των 48 ωρών εβδομαδιαίας απασχόλησης, κατά μέσο όρο ανά περίοδο τεσσάρων μηνών κατά το έτος 2022; Αν μπορούμε να τους ξέρουμε και να έχουμε τα αποτελέσματα θα είναι πάρα πολύ καλό, γιατί πράγματι, όπως λέμε και το βλέπετε και φαίνονται τα αποτελέσματα ότι αυξήθηκαν οι έλεγχοι του ΣΕΠΕ, είναι μονομερώς συγκεκριμένοι.

Θα θέλαμε, λοιπόν, να ενημερώσετε τη Βουλή, πόσο μειώθηκε η αδήλωτη ή υποδηλωμένη εργασία; Αφού έχουμε τη δυνατότητα ή μήπως εάν δηλώθηκε να δούμε τι είναι; Μειώθηκε ή μήπως αυξήθηκε και επειδή, κατά τη γνώμη μας, κανένα από αυτά τα παραπάνω ζητήματα δεν έχουν λάβει χώρα από το ΣΕΠΕ, έτσι πιστεύουμε, και αυτό γιατί είναι υποστελεχωμένο και δεν έχει και την υλικοτεχνική υποδομή, όπως πρέπει να την έχει. Πιστεύουμε ότι με τη νέα ρύθμιση για την πολλαπλή απασχόληση επίσης δεν πρόκειται να γίνει κάτι. Οι εργαζόμενοι θα είναι στο έλεος της μοίρας τους και θα είναι και εκτεθειμένοι σε εργατικά ατυχήματα, εργατικά ατυχήματα, που σήμερα αυξάνονται με ραγδαίους ρυθμούς και, φυσικά, υπάρχει ευθύνη για την ύπαρξη εργατικών ατυχημάτων και το πώς αντιμετωπίζονται.

Επίσης, στο τέλος το είπα κύριε Υπουργέ και πάλι στην πρώτη μέρα της συζήτησης και θα ήθελα να μας απαντήσετε πάλι εδώ πιο συγκεκριμένα. Είναι ανεξάρτητη αρχή ή όχι το ΣΕΠΕ; Διότι από τη θεσμοθέτηση του άρθρου 24 προκύπτει ότι η Κυβέρνηση εντέλλεται – αυτή είναι μια λέξη που έχει ένα βάρος πολύ αρνητικό ίσως και για τους Δημόσιους λειτουργούς – εντέλλεται τους Δημόσιους λειτουργούς ανεξάρτητης αρχής, να εφαρμόζουν εγκυκλίους άλλης κρατικής αρχής, του Υπουργείου Εργασίας και του ΕΦΚΑ. Προσέξτε, όχι να εφαρμόσει τους νόμους. Να εφαρμόσει τις εγκυκλίους. Εντέλλεται. Αυτό, λοιπόν, συνιστά τη λειτουργία Ανεξάρτητης Αρχής; Κατά την άποψή μας όχι.

Επίσης, κυρίες και κύριοι συνάδελφοι, είναι ξεκάθαρο ότι το 2023 η Κυβέρνηση νομοθετεί με πολύ συγκεκριμένη λογική. Νομοθετεί για δήθεν εκσυγχρονισμό της αγοράς εργασίας με αντεργατικά μέτρα και, κυρίως, χωρίς κανένα σχέδιο διαμόρφωσης συνθηκών για αξιοπρεπή εργασία και υγιή επιχειρηματικότητα, χωρίς μέριμνα για τους νέους, τη διαγενεακή αλληλεγγύη και το σύγχρονο κοινωνικό συμβόλαιο που επιβάλλεται για τις συνθήκες του μέλλοντος.

Ψευδεπίγραφα, κατά την άποψή μας, επαναφέρετε στη Βουλή το πρόγραμμα για το «Rebrain Greece». Το είπα και την πρώτη μέρα, το είπα και χθες. Να θυμίσω ότι από τον Απρίλη του 2019, το λέω πάλι, επί Συγκυβέρνησης ΣΥΡΙΖΑ-ΑΝΕΛ, συστάθηκε στο Υπουργείο Εργασίας μια διεπιστημονική και διαφορεακή ομάδα με στόχο να ληφθούν μέτρα και πρωτοβουλίες ενάντια στη διαρροή νέων και ταλαντούχων επιστημόνων στο εξωτερικό, αλλά και να δημιουργηθεί ένα περιβάλλον επιστροφής όσων έχουν φύγει.

Τον Δεκέμβριο 2019, με τυμπανοκρουσίες ο Γιάννης Βρούτσης, ο τότε Υπουργός, παρουσίασε τέσσερις άξονες του «Rebrain Greece». Περιμένουμε έστω και σήμερα, κύριε Υπουργέ, να ενημερώσετε τη Βουλή τι έχει γίνει. Τι αποτελέσματα είχε αυτό το πρόγραμμα σε αυτά τα τέσσερα χρόνια; Υπάρχει; Έχει γίνει; Δεν έχει γίνει; Να ξέρουμε και εμείς, να ενημερωθεί και η Βουλή.

Η ηγεσία επέλεξε, επίσης, μία επιθετική ρητορική του Υπουργείου για τις πραγματικές επιπτώσεις του νομοθετήματος. Ενώ νομοθετούνται για πρώτη φορά στο Δίκαιό μας οι Συμβάσεις κατά παραγγελία, συμβάσεις που αποτελούν το «άκρον άωτον» στην Ευρωπαϊκή Ένωση της εργασιακής επισφάλειας και των καταχρηστικών πρακτικών, ισχυρίζεται η Κυβέρνηση ότι διευκολύνονται οι εργαζόμενοι και δίνονται λύσεις. Η αλήθεια, όμως, είναι ότι, ουσιαστικά, σήμερα προβλέπεται ήδη ετοιμότητα εργασίας με αμοιβή, προφανώς, και όποιος θέλει να απασχοληθεί περιστασιακά μπορεί να το πράξει με σύμβαση εργασίας ακόμα και μιας μέρας.

Ερώτημα, θα είναι λιγότερο επισφαλής η εργασία με τη θεσμοθέτηση των κατά παραγγελία συμβάσεων; Θα ενδυναμωθούν οι εργαζόμενοι; Θα βελτιωθεί η ποιότητα ζωής τους; Γιατί από επιστημονικές μελέτες προκύπτει ότι η απασχόληση σε τέτοιου είδους συμβάσεις, πέρα από την εργασιακή επισφάλεια και τις χαμηλές και μη σταθερές παροχές, επηρεάζεται αρνητικά και η ψυχική υγεία των εργαζομένων. Η υγεία και η ασφάλεια όμως είναι στις προτεραιότητες και της Οδηγίας και της Ευρωπαϊκής Ένωσης.

Συνεπώς, κατά τη γνώμη μας, η απάντηση είναι μάλλον αρνητική. Ή μήπως – να κάνω και άλλο ερώτημα – θα ενδυναμωθεί η διαπραγματευτική δύναμη του εργαζόμενου, η δυνατότητα, δηλαδή, εφαρμογής συστήματος ευέλικτης διευθέτησης χρόνου εργασίας σε ετήσια, εξαμηνιαία βάση με ατομική σύμβαση εργασίας χωρίς να προηγείται αίτημα εργαζομένου, όπως στην περίπτωση της τετραήμερης εργασίας του κ. Χατζηδάκη; Αναρωτιόμαστε, ποιος εργαζόμενος θα αρνηθεί να συμφωνήσει με εργοδότη και στο τέλος να κινδυνεύει να χάσει τη δουλειά του; Γιατί αυτή είναι αλήθεια. Εν τέλει, η Κυβέρνηση νομίζει ότι παρέχει στους εργοδότες τη δυνατότητα μονομερούς επιβολής συστημάτων ευέλικτης διευθέτησης του χρόνου εργασίας χωρίς την πραγματική συναίνεση των μισθωτών.

Κάνει και κάτι άλλο. Για δεύτερη φορά μετά το νόμο Χατζηδάκη περιορίζει ακόμα περισσότερο την άσκηση του συνταγματικού δικαιώματος της απεργίας. Τα είπαμε την άλλη φορά, θα το επαναφέρουμε και το λέμε. Λέει ότι «βγάλαμε την ψυχολογική βία». Πράγματι, έτσι έγινε. Αλλά τι λέει ακόμη, όμως; Δεν μεταβάλλεται ο πυρήνας της διάταξη. Συνεχίζει να προβλέπει ποινικές διαδικασίες σε όλους όσους παρεμποδίζουν με οποιονδήποτε τρόπο. Η ψυχολογική βία έφυγε πραγματικά, ναι αλλά «η παρεμπόδιση με οποιονδήποτε τρόπο», τι σημαίνει; Αυτή η αόριστη έκφραση και η αόριστη έννοια; Να πω και κάτι ακόμα; Προβλέπεται με τη νέα διάταξη, όπως είναι σήμερα και την εισάγει ο κ. Υπουργός, φυλάκιση τουλάχιστον έξι μηνών. Άρα, για οροφή φυλάκισης πέντε χρόνια, ενώ με την προηγούμενη διάταξη που υφίσταται και την ίσχυε ο νόμος Χατζηδάκη, ήταν μέχρι δύο χρόνια.

Κυρίες και κύριοι συνάδελφοι, κύριε Υπουργέ δεν μπορούμε να κρυβόμαστε πίσω από ευρωπαϊκές ρυθμίσεις όποτε μας συμφέρουν. Δηλαδή, δεν μπορούμε να πούμε ότι η Οδηγία για τη μείωση της διάρκειας δοκιμαστικής περιόδου και για αποζημίωση που παραμένει στο 12μηνο διατηρείται, όμως ενώ υπάρχει από το 12μηνο και μετά από 13 χρόνια και δεν θέλουμε να προκαλέσουμε ξαφνική μεταβολή στο θέμα της αποζημίωσης. Εδώ θέλουμε εμείς να μας απαντήσετε. Αφού και σήμερα το λέτε και χθες το λέτε και το λέτε συνέχεια – και καλώς το λέτε – ότι οι επιχειρήσεις βρίσκονται σε πολύ κακή κατάσταση. Όταν, λοιπόν, φέρουμε μία δοκιμαστική περίοδο έστω στο ανώτατο που προβλέπει η Οδηγία, τους έξι μήνες – ενώ προβλέπει από δύο μέχρι έξι μήνες – γιατί δεν κάνουμε και μία κίνηση σε σχέση με την αποζημίωση, η οποία υπήρχε τότε σε δύσκολες εποχές το 2010.

Θα θέλαμε, καταλήγοντας, να δώσετε αυτές τις απαντήσεις, κύριε Υπουργέ, και ίσως μας ξαφνιάσετε με το να υιοθετήσετε αυτό το που προϋπήρχε του 2010, σε σχέση με την αποζημίωση μετά από την καταγγελία. Ευχαριστώ.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Ευχαριστούμε. Το λόγο έχει ο κ. Κατσώτης.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. ΚΚΕ):** Ευχαριστώ, κύριε Πρόεδρε. Ζήσαμε αυτή την περίοδο μεγάλες καταστροφές με νεκρούς και ολοσχερή καταστροφή της όποιας περιουσίας του λαού στη Θεσσαλία ιδιαίτερα. Ο λαός καίγεται, πνίγεται χάνει τη ζωή του στα συντρίμμια των σεισμών από την ίδια ακριβώς αιτία που είναι το κέρδος. Πάνω από όλα το κέρδος. Αυτό υπηρετείται. Το Κράτος, οι κυβερνήσεις που έχουν περάσει μέχρι τώρα, η Ευρωπαϊκή Ένωση, δεν θεωρούν επιλέξιμα τα αναγκαία έργα για την προστασία της ζωής και της περιουσίας του λαού, γιατί έχουν κόστος και δεν έχουν όφελος για το μεγάλο κεφάλαιο. Προτιμούν τις αποζημιώσεις και αυτές όχι για να σταθεί ξανά όρθιος ο λαός, αλλά «ψίχουλα» σε σχέση με αυτά που έχασαν, όπως αποδεικνύεται και τώρα με τις εξαγγελίες του Πρωθυπουργού.

 Η ίδια αιτία φέρνει και τα νομοσχέδια χρόνια τώρα, όλες οι κυβερνήσεις, δεν είναι μόνο η Νέα Δημοκρατία, ανατρέποντας δικαιώματα των εργαζομένων, για να αυξηθεί η κερδοφορία των επιχειρήσεων και να αρθεί όποιο εμπόδιο υπάρχει για αυτή. Εμείς, στο ζήτημα λοιπόν, που μπαίνει μπροστά, κέρδη ή οι ζωές, απαντούμε οι ζωές και αγωνιζόμαστε με κάθε τρόπο. Για αυτό χωρίς να φειδόμαστε θυσίες.

Το νομοσχέδιο είναι βαθιά αντεργατικό, είναι παραγγελία των επιχειρηματικών ομίλων, όπως έχουμε καταθέσει. Κρατάει καθηλωμένους τους μισθούς. Ο μέσος μισθός του 2022 είναι 25% κάτω από το μέσο μισθό του 2011. Απογειώνει την ευελιξία, την αδικοποίηση, την εκμετάλλευση. Συνεχίζει, ουσιαστικά, το πάγωμα των τριετιών, αφού η εξαγγελία δεν έχει αναδρομική ισχύ και με τη γενίκευση των ελαστικών μορφών οι νέοι τα τρία χρόνια θα τα συγκεντρώσουν σε πολύ περισσότερα, ίσως και σε έξι. Νομοθετεί το δικαίωμα των εργοδοτών να εξοντώνουν τους εργαζόμενους με δουλειά 13 ώρες την ημέρα, 78 ώρες την εβδομάδα, καταργώντας το διάλειμμα, υπονομεύοντας μια σειρά από δικαιώματα, όπως άδειες, επιδόματα, άδειες ασθενείας, δώρα, αποζημιώσεις απόλυσης και άλλα.

 Η Κυβέρνηση παραδέχεται την παρανομία στην τήρηση των εργασιακών δικαιωμάτων από τις επιχειρήσεις που δεν την αντιμετωπίζει, αλλά έρχεται να την νομιμοποιήσει. Κάνει το χατίρι στους εργοδότες, ενισχύοντας τις ευέλικτες μορφές απασχόλησης. Το ίδιο συμβαίνει βέβαια και με την εξάωρη εξαήμερη απασχόληση, το δωράκι, δηλαδή, της Κυβέρνησης στους βιομηχάνους, που αντί να κάνουν προσλήψεις ανέργων – έχουμε 10% ανεργία – θέλουν να ξεζουμίσουν τους εργαζόμενους μέχρι τελικής πτώσης για προσαύξηση 5 έως 10 ευρώ την εβδομάδα.

 Προβάλλετε άρθρα του νομοσχεδίου ως θετικά όμως, για ποιον είναι θετικά; Είναι θετικά για τους εργοδότες, γιατί θα μπορούν αυτοδίκαια, όπως αναφέρεται, για παράδειγμα στο άρθρο 4, να απολύεται ο εργαζόμενος χωρίς κανένα εμπόδιο, με το επιχείρημα ότι η δοκιμαστική περίοδος δεν είναι επιτυχής. Αυτή τη ρύθμιση τη θέλουν για να ξεφορτωθούν εργαζόμενους με κάποια προστασία που ακόμα έχει απομείνει, όπως οι έγκυες, οι νέες μητέρες, οι συνδικαλιστές. Θα αξιοποιηθεί και σε τουριστικές εποχιακές επιχειρήσεις, για να ξεμπερδέψουν με το δικαίωμα της επαναπρόσληψης των εργαζομένων. Υπάρχει ένα ειδικό καθεστώς. Δεν μας παίρνει ο χρόνος να το αναλύσουμε.

 Ενώ, στο άρθρο 16 προβλέπεται η δήθεν προστασία από δυσμενή μεταχείριση από τον εργοδότη, αν αυτή διαπιστωθεί ποια θα είναι η ποινή της παραβίασης; Διοικητικές κυρώσεις. Εδώ πάμε μαλακά. Η ρύθμιση για την ελάχιστη προβλεψιμότητα της εργασίας αφορά τις συμβάσεις μηδενικών ωρών. Ο εργαζόμενος θα είναι σε ετοιμότητα, θα περιμένει το sms για να δουλέψει, δουλειά όποτε θέλει, όπου θέλει και όπως θέλει ο εργοδότης. Τα υπόλοιπα που συμπεριλαμβάνονται είναι σάλτσες, όπως η υποχρέωση ειδοποίησης όχι γρηγορότερα τουλάχιστον 24 ωρών.

Για το άρθρο που αφορά τη μετάβαση σε άλλη μορφή απασχόλησης, θέλετε να δώσετε την εντύπωση ότι ο εργαζόμενος, αφού τελειώσει η δοκιμαστική περίοδος, θα κάνει αίτηση για να γίνουν πιο προβλέψιμοι και ασφαλείς οι όροι εργασίας και αυτό εφόσον το κρίνει η επιχείρηση και αυτή η εργασιακή σχέση είναι δυνατή. Άρα, όταν τελειώνει η δοκιμαστική περίοδος δεν λύνεται αυτοδίκαια η σύμβαση αορίστου χρόνου, αλλά θα είναι στη δικαιοδοσία του εργοδότη.

 Στο άρθρο 19, έρχεστε να προλάβετε συγχύσεις με τη δοκιμαστική περίοδο των έξι μηνών και επαναλαμβάνετε τη μνημονιακή ρύθμιση, ότι η απόλυση έως 12 μήνες είναι χωρίς αποζημίωση. Αν πάρουμε υπόψη τις ευέλικτες μορφές απασχόλησης, τότε οι εργαζόμενοι που έχουν σταθερή απασχόληση πάνω από ένα χρόνο είναι όλο και πιο λίγοι. Ότι οι απολύσεις κάθε χρόνο είναι όσες και οι προσλήψεις, είναι φανερό, ότι οι αποζημιώσεις, ουσιαστικά, έχουν καταργηθεί.

 Στα άρθρα 21 και 22, για την ανάρτηση των βασικών όρων εργασίας, την καταχώρηση αλλαγής ωραρίου και υπερωριών, στα άρθρα αυτά δίνεται η δυνατότητα στους εργοδότες να μην καταχωρούν στο σύστημα ΕΡΓΑΝΗ τις αλλαγές την τροποποίηση του ωραρίου, ενισχύεται τη θέση του εργοδότη να κάνει όσες και όποιες αλλαγές θέλει τους εργαζόμενους χωρίς καμία συνέπεια.

 Στο άρθρο 24, ενώ ο επιθεωρητής εργασίας, ο οποίος μπορεί να αποκτήσει καλύτερη αντίληψη των όσων εφαρμόζουν οι εργοδότες και το πλαίσιο λειτουργίας που υπερβαίνει ακόμα και αυτών των άθλιων ρυθμίσεων που έχουν επιβληθεί ενάντια στον εργαζόμενο, η ρύθμιση τι κάνει; Αφαιρεί τη δυνατότητα να γνωμοδοτήσει με βάση τις διαπιστώσεις του από τον επιτόπιο έλεγχο.

Εδώ, η ανεξαρτησία της Επιθεώρησης Εργασίας τελειώνει και το Υπουργείο αναλαμβάνει την περαιτέρω προστασία της εργοδοσίας από ερμηνείες που μπορεί να δικαιώνουν τον εργαζόμενο.

Στα άρθρα 25 και 26, ανατρέπεται το πενθήμερο 40ωρο στους εργαζόμενους και επιβάλλει εργασία την έκτη μέρα, με το τυράκι του 40% της προσαύξησης. Είπαμε πολλά για τα εργατικά ατυχήματα και τις επαγγελματικές ασθένειες που αυξήθηκαν με πολύ γρήγορο ρυθμό λόγω της μεγάλης εντατικοποίησης, των εξαντλητικών ωραρίων, των ευέλικτων μορφών απασχόλησης και την έλλειψη μέτρων υγιεινής και ασφάλειας στην εργασία.

Το άρθρο 27, δίνει τη δυνατότητα σε περισσότερους κλάδους, μεταξύ αυτών και στην εμφιάλωση φυσικού μεταλλικού νερού, παραγωγής αναψυκτικών και παρασκευής προϊόντων εμφιάλωσης, να απασχολούν τους εργαζόμενους Κυριακές και γιορτές, προβάλλοντας έωλα επιχειρήματα, με τα οποία οι εργαζόμενοι ζορίζονται ακόμα περισσότερο, όπως ότι αν δεν λειτουργήσουν την Κυριακή χάνεται και η Δευτέρα λόγω της φύσης των μηχανών, επειδή αργούν να πάρουν μπρος.

Στο άρθρο 28, προβλέπετε τη διευθέτηση του χρόνου εργασίας χωρίς αίτημα του εργαζόμενου, όπως προβλεπόταν ως τώρα, αλλά με ελεύθερη δήθεν συμφωνία με τον εργαζόμενο αφού το ζητήσει η εργοδοσία. Είναι συμφωνία με την ένωση προσώπων που δημιουργούν με δικούς τους ανθρώπους οι εργοδότες, με 25% ή 15% για επιχειρήσεις με 20% εργαζόμενους και άνω.

Με το άρθρο 30, υπονομεύεται το νομοθετικό πλαίσιο για την υγεία και την ασφάλεια στην εργασία, αφού η θέση του γιατρού εργασίας θα μπορεί να καλύπτεται από γιατρούς άσχετους με το γνωστικό αντικείμενο της ιατρικής εργασίας.

Με το άρθρο 31, στο όνομα της προστασίας της εργασίας, προστατεύετε την εργοδοσία και τα μέτρα που παίρνει για να αποτύχει η απεργία που αποφασίζουν οι εργαζόμενοι, αξιοποιώντας απεργοσπάστες, χρησιμοποιώντας την εργοδοτική τρομοκρατία, με τη συνδρομή της κρατικής τρομοκρατίας των δυνάμεων καταστολής. Η ρύθμιση αυτή, σε συνέχεια προηγούμενων, αφαιρεί το δικαίωμα των εργαζομένων να πάρουν μέτρα για την επιτυχία της απεργίας, ενώ, αντίθετα, ενισχύει την εργοδοσία να παίρνει μέτρα για την αποτυχία της απεργίας. Απειλείτε με ρύθμιση, με σκληρές ποινικές διώξεις, τους εργαζόμενους που θα περιφρουρήσουν την απεργία τους ή θα ασκήσουν ψυχολογική βία, όπως αναφέρεται στον απεργοσπαστικό μηχανισμό της εργοδοσίας.

Στην αναφορά του Υπουργού Εργασίας, ότι δήθεν οι απεργοί απέκλεισαν την είσοδο του εργοστασίου στη «Μαλαματίνα» για να εμποδίσουν τους εργαζόμενους να μπουν να δουλέψουν, αναφέρουν οι εργαζόμενοι σε επιστολή τους, που θα καταθέσουμε στα πρακτικά, «Ποιους εργαζόμενους εννοεί, εφόσον όλοι μας συμμετείχαμε στην απεργία και στεκόμασταν στην πύλη του εργοστασίου, υπερασπιζόμενοι το δικαίωμα στην εργασία, όπως ρητά προβλέπει η δικαστική απόφαση του σχεδίου εξυγίανσης της επιχείρησης;». Επίσης, ρωτούν αν ο Υπουργός έχει διαβάσει την απόφαση του πρωτοδικείου και αν αυτή εφαρμόστηκε. Καταθέτουμε, λοιπόν, αυτή την επιστολή του Σωματείου Εργατοϋπαλλήλων Επιχείρησης «Μαλαματίνας» στα πρακτικά, για να τη δει ο Υπουργός.

Επίσης, ο πρώην Πρόεδρος της Ένωσης Δικαστών και Εισαγγελέων, κ. Σεβαστίδης, με άρθρο του για την ρύθμιση του άρθρου 31, αναφέρει ότι πρόκειται για ποινικοποίηση των εργατικών αγώνων στην πιο σκληρή τους μορφή. Αναφέρει αρχικά «να ειπωθεί εισαγωγικά ότι η συγκεκριμένη διάταξη δεν έχει καμία σχέση με την Οδηγία, αλλά αποτελεί αποκλειστικά και μόνο βούληση του Έλληνα νομοθέτη, ώστε να αποδυναμώσει ακόμα παραπάνω το απεργιακό δικαίωμα». Στη νέα επίθεση, η Κυβέρνηση έχει συνεταίρους το ΠΑΣΟΚ και τον ΣΥΡΙΖΑ., που, βέβαια, καθόλου τυχαίο δεν είναι, αυτή την πολιτική υπερασπίζονται, στο δικό τους πλαίσιο νομοθετικό, αντεργατικό πατά η Νέα Δημοκρατία, για να κλιμακώσει την επίθεσή της.

Η Κυβέρνηση, για μια ακόμη φορά, βρίσκει πολύτιμο σύμμαχο την ηγετική ομάδα της ΓΣΕΕ, αφού η πλειοψηφία ΠΑΣΚΕ και ΔΑΚΕ απέρριψε την πρόταση για πανελλαδική απεργία στις 21 Σεπτέμβρη. Μια απόφαση που έχουν πάρει εκατοντάδες συνδικάτα, ομοσπονδίες εργατικά κέντρα σε όλη τη χώρα και προχωρούν αποφασιστικά για την οργάνωση της απεργίας, παρά τις προσπάθειες της σημερινής κλίκας των εργατοπατέρων να πέσει «σιωπητήριο» για το αντεργατικό νομοσχέδιο.

Για μια ακόμα φορά, η πλειοψηφία της ΓΣΕΕ επιβεβαίωσε τον ρόλο της, λειτουργώντας ως «κλακαδόρος» της Κυβέρνησης και της αντεργατικής πολιτικής. Ο εργοδοτικός κυβερνητικός συνδικαλισμός ούτε θέλει, ούτε μπορεί να οργανώσει την εργατική πάλη, αφού υπερασπίζεται τη στρατηγική του κεφαλαίου.

Το ΚΚΕ δε θα σταματήσει στιγμή να αποκαλύπτει τις αντιδραστικές διατάξεις του νέου νομοσχεδίου. Παρά τα μεγάλα λόγια της Κυβέρνησης και του Υπουργείου Εργασίας, γνωρίζετε όλοι σας τη δύναμη του οργανωμένου λαού, τρέμετε τη μαζικοποίηση των συνδικάτων και ταξικών αγώνων, την πάλη ενάντια στην καπιταλιστική βαρβαρότητα και εμείς θα κάνουμε τους φόβους σας αληθινούς.

Το Κ.Κ.Ε. θα μπει μπροστά στην οργάνωση της εργατικής λαϊκής πάλης, όχι μόνο για να μην περάσει το νέο «τερατούργημα», αλλά και για να καταργηθεί και αυτό στην πράξη μέσα από τους αγώνες για υπογραφή συλλογικών συμβάσεων, με αυξήσεις στους μισθούς, επτάωρο, πενθήμερο και τριανταπεντάωρο, σταθερή δουλειά με δικαιώματα και να ικανοποιηθούν όλες οι σύγχρονες ανάγκες μας με βάση τις δυνατότητες της επιστήμης και της παραγωγής. Ευχαριστώ, κύριε Πρόεδρε.

**ΒΑΣΙΛΕΙΟΣ ΟΙΚΟΝΟΜΟΥ(Πρόεδρος της Επιτροπής):** Ορίστε, κ. Κατσώτη, καταθέστε στα Πρακτικά.

Τον λόγο έχει ο κ. Δημητριάδης.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο «ΣΠΑΡΤΙΑΤΕΣ»):** Ευχαριστώ, κύριε Πρόεδρε. Κύριοι Υπουργοί, κυρίες και κύριοι συνάδελφοι Βουλευτές, σήμερα η συζήτηση γίνεται στη σκιά του τραγικού δυστυχήματος στη Λιβύη και θρηνούμε, δυστυχώς για ακόμη μια φορά, Έλληνες στρατιωτικούς. Θέλουμε με την ευκαιρία να εκφράζουμε θερμά συλλυπητήρια στις οικογένειές τους και θα επιθυμούσαμε να γίνει μία λεπτομερής διερεύνηση των αιτιών που οδήγησαν αυτή την τραγωδία και να δούμε επιτέλους τι συνέβη, γιατί είναι κάτι τραγικό να επιστρέφουν Έλληνες στρατιωτικοί σε φέρετρα στην Ελλάδα.

 Επί του νομοσχεδίου, θα θέλαμε να πούμε πως το νομοσχέδιο διακατέχεται από μία αντίφαση και μία προχειρότητα. Ενώ τιτλοφορείται «Ενσωμάτωση της Οδηγίας 2019/1052», στην πραγματικότητα με πρόσχημα την ενσωμάτωση της κοινοτικής Οδηγίας, ουσιαστικά περνάει πάρα πολλά αντεργατικά μέτρα, τα οποία χειροτερεύουν κατά πολύ τα εργασιακά δικαιώματα. Θα θέλαμε να πούμε πως είναι απαράδεκτο, υπό τον μανδύα της Ευρωπαϊκής Ένωσης, να περνάμε νομοθεσίες, να περνάμε αλλαγές στον Εργασιακό Κώδικα και στο Ατομικό Εργατικό Δίκαιο, οι οποίες καμία σχέση δεν έχουν με την ευρωπαϊκή νομοθεσία, η οποία, ουσιαστικά, δεν υποχρεώνει, η συγκεκριμένη Οδηγία, να μεταβληθούν στο χειρότερο οι υπάρχουσες εργασιακές σχέσεις των κρατών - μελών.

Εξηγούμαι. Καταρχάς, θεσπίζεται, με το άρθρο 4, το εξάμηνο δοκιμαστικής εργασίας, που, όμως, δίνει το δικαίωμα στον εργοδότη να διακόψει μία σύμβαση ορισμένου χρόνου χωρίς να απαιτείται αποζημίωση του εργαζόμενου. Αυτό το θεωρούμε απαράδεκτο, διότι ουσιαστικά δίνει το δικαίωμα στους εργοδότες να παίρνουν συνεχώς δοκιμαστικά εργαζομένους και να τους απολύουν εντός του εξαμήνου. Κάτι παραπλήσιο προβλέπεται στο άρθρο 19, όπου ουσιαστικά λέει ότι «η απασχόληση με σύμβαση εργασίας αορίστου χρόνου για τους πρώτους 12 μήνες από την ημέρα ισχύος της μπορεί να καταργηθεί χωρίς προειδοποίηση και χωρίς αποζημίωση απόλυσης, εκτός και αν το συμφωνήσουν τα μέλη».

Εδώ να πω πως πάλι δίνεται το δικαίωμα, αν ένας εργαζόμενος απασχολείται με σύμβαση αορίστου χρόνου, να καταγγελθεί χωρίς προειδοποίηση και χωρίς αποζημίωση προ του 12μηνου η σύμβασή του. Είναι απαράδεκτη και δημιουργεί συνθήκες ανασφάλειας στους εργαζόμενους. Μάλιστα, θα πω και κάτι άλλο, «εκτός αν το συμφωνήσουν τα μέλη». Είναι δυνατόν ο εργοδότης να συμφωνήσει κάτι άλλο; Οι περισσότεροι εργοδότες που είναι κακόπιστοι; Οι πιο πολλοί θα πουν «όχι δεν συμφωνώ». Επομένως, θα ισχύσει αυτό και θεωρούμε απάνθρωπο να απολύεται κάποιος χωρίς προειδοποίηση και χωρίς αιτιολογία. Δημιουργούνται πάρα πολλές μεγάλες ανασφάλειες στους εργαζόμενους.

Επίσης, δημιουργείται η παράλληλη απασχόληση. Άκουσα τον κ. Υπουργό να λέει, «πως εμείς το κάνουμε γιατί αυτό συμβαίνει στην πράξη και πάρα πολλοί απασχολούνται «μαύρα», γιατί δεν μπορούν να επιβιώσουν». Εγώ θα συμφωνήσω, πράγματι, στην πράξη συμβαίνει, όμως το ότι συμβαίνει αυτό στην πράξη δεν σημαίνει ότι αυτό πρέπει να το νομοθετήσουμε. Αντιθέτως, εμείς θα θέλαμε με μία εργασία ο εργαζόμενος να ζει αξιοπρεπώς, όπως έκανε για παράδειγμα, ο μακαρίτης ο πατέρας μου, που ήταν εργάτης σε βιομηχανία και με οκτάωρο και με κάποιες υπερωρίες επιβίωνε και ζούσε και την οικογένειά του. Αυτό θέλουμε, να έχει ελεύθερο χρόνο.

Η παράλληλη εργασία, ξέρετε, ενέχει πάρα πολλούς κινδύνους. Πρώτον, κίνδυνο εργατικών ατυχημάτων και, δεύτερον, κίνδυνο ατυχημάτων εν γένει, γιατί ένας εργαζόμενος είτε από τη βιασύνη του να πάει στην άλλη εργασία, είτε από την υπερκόπωση που μπορεί να έχει – και σας το λέω εγώ που έχω εργασθεί και 10 και 12 ώρες στη ζωή μου – μπορεί να προκαλέσει οδικό ατύχημα, μπορεί να πάθει κάτι. Εμείς δεν θέλουμε οι εργαζόμενοι με πρόσχημα την ανώτερη σύνταξη να παθαίνουν υπερκόπωση, να παθαίνουν εργασιακό στρες. Εμείς θέλουμε να ζουν αξιοπρεπώς και να ζουν με ηρεμία και να μπορούν να κάνουν οικογένεια και, ουσιαστικά, να ζουν με έναν τρόπο αξιοπρεπή. Αυτό θέλουμε.

Επίσης, στο άρθρο 27, τροποποιείται το άρθρο 200 του Κώδικα Ατομικού Εργατικού Δικαίου και προσθέτει τρεις κατηγορίες κλάδων, στις οποίες καταργείται η υποχρεωτική αργία την Κυριακή και τις αργίες, ήτοι εκπαιδευτικών κέντρων πιλότων, βιομηχανία τροφίμων και βιομηχανία εμφιάλωσης. Εδώ μάλιστα, να πω ότι ειπώθηκε πως αυτό γίνεται για τις ανάγκες ανταγωνισμού και κυρίως γιατί ζητούν πάρα πολλά εμφιαλωμένα αυτήν την περίοδο.

Εγώ, μάλιστα, θέλω να ρωτήσω. Ναι, πράγματι, γίνεται για τις ανάγκες ζήτησης εμφιαλωμένων. Εάν παύσει αυτή η ανάγκη, θα καταργηθεί αυτή η διάταξη ή θα παραμείνει; Εγώ πιστεύω πως θα παραμείνει. Ξέρετε και κάτι άλλο; Ειπώθηκε ότι υπάρχουν πάρα πολλές επιχειρήσεις που δεν τηρούν την Κυριακή αργία. Ναι, ισχύει, όμως σήμερα αυτό πρέπει να το γενικεύσουμε; Με την ίδια λογική, επειδή κάποιες επιχειρήσεις λειτουργούν 24 ώρες το 24ωρο βασικά, θα πρέπει να γενικεύσουμε σε όλες τις επιχειρήσεις; Η Κυριακή αργία για εμάς είναι σημαντικό, είναι ιερό δικαίωμα των εργαζομένων και θα πρέπει να επεκτείνεται. Πολύ φοβάμαι ότι, δυστυχώς, θα αποτελέσει μια αφετηρία για τη συνεχή επέκταση της κατάργησης της Κυριακής αργίας σε πολλούς κλάδους εργαζομένων.

Επίσης στο άρθρο 28, αναφέρεται πως, ουσιαστικά, η σύμβαση εργασίας, για τον λόγο ότι ο εργαζόμενος δεν είναι σε θέση εργασίας, απαγορεύεται. Εφόσον, δεν υπάρχει κάποιο όργανο που μπορεί να ρυθμίσει και να αλλάξει ουσιαστικά αυτή την καταγγελία, τι είναι πιο λογικό να συμβεί στο τέλος; Ο εργοδότης, θα προσπαθεί να βάλει αυτούς τους όρους που θα δουλεύει ο εργαζόμενος και θα τους επιβάλει. Αυτό βλέπουμε εμείς.

 Θα πω και το εξής. Επειδή στο άρθρο 24 αναλύεται ο ρόλος της Ανεξάρτητης Αρχής Επιθεώρηση Εργασίας, θέλω να πω, ότι το μεγάλο πρόβλημα, από την πείρα μου ως δικηγόρος, είναι, ότι η Ανεξάρτητη Αρχή, το ΣΕΠΕ, είναι υποστελεχωμένη και, δυστυχώς, δεν μπορεί να διεξάγει τους ελέγχους, με αποτέλεσμα πάρα πολλές αυθαιρεσίες των εργοδοτών, ουσιαστικά, θα τους ξεφεύγουν. Θα ήθελα, λοιπόν, να υπήρχε μια πιο επαρκής στελέχωση του ΣΕΠΕ και κυρίως να γίνονται πιο αποτελεσματικοί έλεγχοι.

Περνάω σε αυτό το επίπεδο, επί τη ευκαιρία, στο άρθρο 23, στο οποίο προβλέπεται πως, εάν δεν ταυτοποιείται η αλλαγή τροποποίησης στο καθεστώς εργασίας με τη ψηφιακή κάρτα, θα επιβάλλεται στους εργοδότες, στις επιχειρήσεις δηλαδή, το πρόστιμο των 10.500 ευρώ ανά εργαζόμενο. Εμείς, θεωρούμε πως αυτό το πρόστιμο είναι εξοντωτικό. Διαλύει τις επιχειρήσεις και ως δικηγόρος έχω ζήσει επιχειρήσεις που επειδή δεν πρόλαβε ο εργοδότης εγκαίρως να ανανεώσει για την αλλαγή του ωραρίου 5 εργαζομένων, του επεβλήθη πρόστιμο 50.000 ευρώ. Πρόκειται για εξόντωση και εμείς δεν θέλουμε αδήλωτη εργασία, όμως όχι να διαλυθούν και οι επιχειρήσεις, να εξοντωθούν και να κλείνουν, μόνο και μόνο γιατί δεν είναι επαρκής η τροποποίηση. Είναι εξοντωτικό το πρόστιμο και θα έπρεπε να το σκεφτείτε αυτό.

Θα ήθελα να πω ότι, ναι, θέλουμε και εμείς να έρθουν εξειδικευμένοι εργαζόμενοι από το εξωτερικό στην Ελλάδα, όμως θεωρώ πως δεν έχετε αντιληφθεί ποιο είναι το πραγματικό αίτιο της φυγής των νέων. Επειδή έχω φίλους στο εξωτερικό, φύγανε διότι δεν βρίσκανε, πρώτον, ανταγωνιστικό πακέτο αποδοχών και, δεύτερον, υπάρχει κακή ποιότητα ζωής στην Ελλάδα. Διαλυμένη υγεία, παιδεία, εγκληματικότητα, ακρίβεια, διαφθορά. Αυτά εδώ διώχνουν τους νέους και εάν δεν διορθωθεί αυτό το πλαίσιο, δεν θα επιστρέψουν οι καταρτισμένοι εργαζόμενοι στην Ελλάδα και το λέω με βεβαιότητα. Επίσης, θα ήθελα να πω ακόμα κάτι. Δεν θεωρώ, ότι θα πρέπει να γίνονται γιατροί εργασίας γιατροί άλλων ειδικοτήτων λόγω έλλειψης συνθηκών στην Ελλάδα. Θα παρακαλούσα να γίνονται γιατροί εργασίας.

 Τέλος, στο άρθρο 31 να πω ότι, ναι, πράγματι, να μην ασκείται ψυχολογική και σωματική βία στην απεργία, όμως θα ήθελα να ρωτήσω, αν κηρύξουν οι εργαζόμενοι απεργία σε μια επιχείρηση και πουν στους απεργοσπάστες «δεν περνάτε», τι θα γίνει; Θα επιβληθεί αυτή η τιμή, η οποία κατά την άποψή μου είναι εξοντωτική, 5.000 ευρώ και φυλάκιση 6 μηνών; Δεύτερον, θα πρέπει να επιβάλλεται στον εργαζόμενο, σε αυτή τη περίπτωση, αυτό το πρόστιμο; Θα πρέπει αυτό να διευκρινιστεί.

 Τέλος, θα ήθελα να πω πως, για εμάς προσωπικά, επειδή δεν θέλουμε να κάνουμε μηδενιστική αντιπολίτευση, εμείς θα ψηφίσουμε κατά επί της αρχής. Θα στηρίξω μόνο τα άρθρα, τα οποία είναι υπέρ των εργαζομένων, όπως, για παράδειγμα, η υποχρέωση του εργοδότη να ενημερώνει γραπτώς τους εργαζόμενους για την παροχή εργασίας, για τα ωράρια και τις υπερωρίες, όπως και το εποχιακό επίδομα, το οποίο προβλέπεται σε κάποιους κλάδους εργαζομένων. Εμείς θέλουμε να κινηθεί θετικά το νομοσχέδιο. Δυστυχώς, όμως, οι αλλαγές που επιβάλλονται και είναι τελείως αντεργατικές, καταπατούν τα ατομικά δικαιώματα των εργαζομένων. Είμαστε εναντίον και για αυτό ψηφίζουμε κατά.

**ΒΑΣΙΛΕΙΟΣ ΟΙΚΟΝΟΜΟΥ (Πρόεδρος της Επιτροπής):** Το λόγο έχει η κυρία Κουρουπάκη.

**ΑΣΠΑΣΙΑ ΚΟΥΡΟΥΠΑΚΗ (Ειδική Αγορήτρια της Κ.Ο. «ΔΗΜΟΚΡΑΤΙΚΟ - ΠΑΤΡΙΩΤΙΚΟ ΚΙΝΗΜΑ «ΝΙΚΗ»»):** Ευχαριστώ, κύριε Πρόεδρε. Με τον παρών νομοσχέδιο, υπό το πρόσημο της Ενσωμάτωσης στο Εθνικό Δίκαιο της Ευρωπαϊκής Οδηγίας 2019/1152 για διαφανείς και προβλέψιμους όρους εργασίας στην Ευρωπαϊκή Ένωση, μπαίνουν εμβόλιμες διατάξεις, που δεν προβλέπονται από την οδηγία, οι οποίες καταργούν διατάξεις προστασίας των εργαζομένων από το Εργατικό Δίκαιο. Διατάξεις που δεν υπηρετούν τον σκοπό της οδηγίας, που είναι η ενίσχυση της προστασίας των εργαζομένων.

Στο πλαίσιο αυτό, πρώτον, εισάγονται στην ελληνική αγορά νέες ευέλικτες μορφές εργασίας. Δεύτερον, αυξάνονται οι ώρες εργασίας ανά ημέρα με την κατάργηση του οκταώρου. Τρίτον, αυξάνονται και οι ημέρες εργασίας ανά εβδομάδα, με την επέκταση της πέραν του πενθημέρου και σε εξαήμερη εργασία. Τέταρτον, επεκτείνεται περαιτέρω η κατάργηση της αργίας της Κυριακής. Πέμπτον, ποινικοποιείται το συνταγματικό δικαίωμα της απεργίας

Ειδικότερα, καταρχήν, η ευρωπαϊκή οδηγία υποχρεώνει ρητά σε δοκιμαστική περίοδο όχι μεγαλύτερη των έξι μηνών. Στο σχέδιο νόμου, όμως, παρατηρείται το εξής παράδοξο. Ναι μεν με το άρθρο 4 μειώνεται η δοκιμαστική περίοδος από 12 σε 6 μήνες, ταυτόχρονα, όμως, με το άρθρο 19, προστίθεται στον Κώδικα Ατομικού Εργατικού Δικαίου το άρθρο 325 Α΄, με το οποίο παραμένει η ρύθμιση, ότι η απασχόληση με σύμβαση εργασίας αορίστου χρόνου για τους πρώτους 12 μήνες, μπορεί να καταγγελθεί χωρίς προειδοποίηση και χωρίς αποζημίωση απόλυσης. Οπότε, κατ’ ουσίαν ο εργαζόμενος εξακολουθεί να βρίσκεται υπό δοκιμή μέχρι τη συμπλήρωση δωδεκαμήνου, αφού ο χρόνος αναμονής για την υπαγωγή στις προστατευτικές διατάξεις του δικαίου της καταγγελίας παραμένει στους 12 μήνες.

Είναι προφανές, λοιπόν, ότι οι παραπάνω ρυθμίσεις του σχεδίου νόμου παραβιάζουν την οδηγία που υποτίθεται ότι ενσωματώνουν, ενώ δεν επέρχεται μείωση της δοκιμαστικής περιόδου στους έξι μήνες, οπότε και η χώρα μας θα εξακολουθεί να είναι υπόλογη στα όργανα του ελέγχου του Συμβουλίου της Ευρώπης για παραβίαση του Ευρωπαϊκού Κοινωνικού Χάρτη. Παράλληλα υπάρχει ο κίνδυνος ο εργοδότης να εφαρμόζει καταχρηστικά αυτή τη διάταξη, προσλαμβάνοντας τακτικά εργαζόμενους εξαμήνου, με σκοπό όχι να τους δοκιμάσει, αλλά να τους εκμεταλλευτεί, έχοντας την ελευθερία της αυτοδίκαιης λύσης. Θα ανέμενε κανείς ότι η δοκιμαστική περίοδος να συνοδεύεται σε περίπτωση απόλυσης του εργαζομένου τόσο από την καταβολή αποζημίωσης, όσο και από την προειδοποίηση για την απόλυσή του.

Ένα άλλο ζήτημα που θέτει η ευρωπαϊκή οδηγία είναι η υποχρέωση του εργοδότη να μην απαγορεύει την παράλληλη απασχόληση του εργαζομένου. Αυτό είναι κάτι που επιτρέπεται ήδη στη χώρα μας για συμβάσεις μερικής απασχόλησης, όπου μπορεί κάποιος να εργάζεται σε δύο διαφορετικούς εργοδότες. Με το άρθρο 9, λοιπόν, τώρα θεσμοθετείται η εργασία σε δεύτερο εργοδότη για τους εργαζόμενους πλήρους απασχόλησης, αναπροσαρμόζοντας το ημερήσιο νόμιμο οκτάωρο σε εργασία μεταξύ δύο εργοδοτών, σε έως και 13 ώρες εργασίας ημερησίως. Ναι μεν, στη διάταξη γίνεται αναφορά σε τήρηση των ορίων μέγιστης εβδομαδιαίας απασχόλησης και ανάπαυσης, όμως είναι βέβαιο ότι στην πράξη καταργείται το οκτάωρο και αφήνονται πολλά περιθώρια καταστρατηγήσεων των δικαιωμάτων των εργαζομένων. Οι εργοδότες, ιδίως μεγάλες επιχειρήσεις, θα μπορούν να προβαίνουν σε εικονικές προσλήψεις του ίδιου εργαζομένου σε εταιρείες ιδίων συμφερόντων, με αποτέλεσμα την απασχόληση του εργαζομένου πέραν του οκτσώρου χωρίς καν την αμοιβή υπερ εργασίας ή υπερωριών.

 Ουκ ολίγες φορές, έχουμε γίνει μάρτυρες τού πόσο ευφάνταστος μπορεί να γίνει ένας πονηρός εργοδότης και πόσα τεχνάσματα μπορεί να μηχανευτεί, προκειμένου για τη μεγιστοποίηση του οφέλους του. Τέλος, εάν ένας εργαζόμενος εργάζεται 13 ώρες, πώς ακριβώς θα εφαρμοστεί ο υποχρεωτικός ημερήσιος χρόνος ανάπαυσης των 11 ωρών; Θα διακτινίζεται μεταξύ αυτών των καταστάσεων; Θα αναμέναμε να τεθούν τουλάχιστον κάποιοι περιορισμοί σε αυτή τη διάταξη, για την προστασία των εργαζομένων από καταχρηστικές πρακτικές σαν τις προαναφερθείσες, όπως, παραδείγματος, χάριν η ρητή πρόβλεψη στο νόμο για την απαγόρευση παροχής εργασίας του εργαζόμενου σε περισσότερους εργοδότες του ίδιου ομίλου ή σε συνδεδεμένες επιχειρήσεις. Την πρόβλεψη επίσης αυστηρών ποινών στους εργοδότες για τέτοιες πρακτικές, πρόβλεψη μηχανισμού και διαδικασίας ελέγχου ότι δεν παραβιάζονται τα ανώτατα νόμιμα όρια εργασίας ανά εβδομάδα, μήνα, τετράμηνο κλπ.

 Επίσης το άρθρο 10, του σχεδίου νόμου θεσμοθετείται για πρώτη φορά στην Ελλάδα η σύμβαση μηδενικών ωρών απασχόλησης, δηλαδή συμβάσεις όπου ο εργαζόμενος βρίσκεται σε διαρκή ετοιμότητα και όποτε τον καλέσει ο εργοδότης θα εργάζεται για μερικές ώρες.

Ωστόσο, η ευρωπαϊκή Οδηγία προς ενσωμάτωση στο Εθνικό Δίκαιο προτείνει, ότι τέτοιου είδους συμβάσεις εργασίας θα πρέπει να περιοριστούν σε όποια κράτη ήδη εφαρμόζονται πριν από την ενσωμάτωση της Οδηγίας, διότι όπως αναφέρει χαρακτηριστικά, «διαφέρουν σημαντικά από τις παραδοσιακές σχέσεις εργασίας και δημιουργούν αβεβαιότητα σχετικά με τα ισχύοντα δικαιώματα και την κοινωνική προστασία των εργαζομένων». Παρόλο, λοιπόν, που στην ευρωπαϊκή Οδηγία υπάρχει ρητή μη υποχρέωση θέσπισης αυτής της σύμβασης σε χώρες όπως η Ελλάδα, καθώς η σύμβαση αυτή δεν είναι ήδη νομοθετημένη, εντούτοις το Υπουργείο την εισάγει στο Εθνικό Δίκαιο, παρουσιάζοντάς την μάλιστα ως αναγκαία, υπό το σκεπτικό ότι τέτοιες συμβάσεις θα μειώσουν το πρόβλημα της ανεργίας στην Ελλάδα.

Αυτό όμως που πραγματικά θα συμβεί, είναι η δημιουργία «εργαζομένων λάστιχο», ένα είδος δουλείας του εργαζόμενου στον εργοδότη, ο οποίος θα τον καλεί να εργαστεί όποτε θέλει και όσες ώρες τον χρειάζεται και αναρωτιέται κανείς, τι και ποιον εξυπηρετεί άραγε, η εφαρμογή μιας τέτοιας σύμβασης; Διαθέτουμε ήδη επαρκώς θεσμοθετημένες μορφές ευέλικτων συμβάσεων εργασίας, όπως, παραδείγματος χάρη, οι συμβάσεις μερικής απασχόλησης, συμβάσεις εκ περιτροπής κλπ.. Οι όποιες εποχικές ή έκτακτες ανάγκες μπορούν να καλυφθούν ήδη από τις υπάρχουσες συμβάσεις που προβλέπονται στο εσωτερικό μας Δίκαιο, συνεπώς δεν κρίνεται απαραίτητη η θεσμοθέτηση αυτών των νέων μορφών συμβάσεων.

Επιπλέον, η ευρωπαϊκή Οδηγία επιβάλλει τον καθορισμό προθεσμίας πριν από την οποία θα πρέπει ο εργοδότης να καλεί τον εργαζόμενο για να παράσχει την εργασία του, εάν το ωράριο της εργασίας δεν είναι προβλέψιμο από πριν. Η προθεσμία ειδοποίησης που επιλέγει να βάλει το Υπουργείο είναι μόλις 24 ώρες πριν την ανάληψη της εργασίας και σε εξαιρετικές περιπτώσεις, μπορεί να είναι και ακόμη πιο σύντομη. Ποιος από όλους εμάς, προλαβαίνει να αλλάξει τον προγραμματισμό της οικογενειακής και ατομικής του ζωής μέσα σε 24 ώρες; Κάτι τέτοιο, εκτός από το ότι είναι απαράδεκτο για οποιαδήποτε εργασιακή σχέση, αφήνει άφθονο χώρο για καταχρηστικές εργοδοτικές συμπεριφορές.

Θεωρούμε απαραίτητο να προστεθούν τουλάχιστον κάποιες δικλείδες προστασίας για τους εργαζόμενους, όπως, παραδείγματος χάριν, οι συμβάσεις αυτές να μην υπερβαίνουν κάποιο περιορισμένο ποσοστό του συνόλου των απασχολουμένων μιας επιχείρησης, καθώς επίσης να προβλέπεται ένας ουσιαστικός αριθμός αμειβόμενων ωρών εργασίας, που θα αντιστοιχούν στο ένα δεύτερο του χρόνου αναφοράς, ώστε να προλαβαίνει ο εργαζόμενος να κάνει στοιχειωδώς τις απαραίτητες διευθετήσεις στο πρόγραμμά του.

Θεσμοθετείται επιπρόσθετα με το παρόν νομοσχέδιο η δυνατότητα απασχόλησης μισθωτών κατά την 6η ημέρα. Δηλαδή, ουσιαστικά νομοθετείται η κατάργηση της πενθήμερης απασχόλησης και η υποχρεωτική εξαήμερη απασχόληση με μονομερή επιλογή του εργοδότη, με ελάχιστες εγγυήσεις για τον εργαζόμενο. Την ίδια στιγμή, σε άλλες ευρωπαϊκές χώρες κινούνται προς την αντίθετη ακριβώς κατεύθυνση, καθώς προσανατολίζονται στην καθιέρωση της τετραήμερης απασχόλησης δίχως μείωση των αποδοχών των εργαζομένων και αυτό διότι ζητούμενο είναι, η δημιουργία κατάλληλου πλαισίου, ώστε οι επιχειρήσεις να καλύπτουν τις ανάγκες τους με νέες προσλήψεις που θα οδηγήσουν και στον περιορισμό της ανεργίας, όχι η απασχόληση του ιδίου Προσωπικού για περισσότερες ώρες και μέρες που αυξάνει, αντί να μειώνει, την ανεργία.

Σε κάθε περίπτωση, θεωρούμε σκόπιμο να προβλέπονται στον νόμο κάποιοι περιορισμοί και έλεγχοι, ότι θα συντρέχει αποδεδειγμένη αδυναμία εύρεσης εξειδικευμένου προσωπικού από τον εργοδότη ή έκτακτες περιστάσεις που να δικαιολογούν την αναγκαιότητα απασχόλησης Προσωπικού από μία επιχείρηση για έκτη ημέρα. Σε ανάλογη γραμμή πλεύσης, το νομοσχέδιο καταργεί και την αργία της Κυριακής σε εκπαιδευτικά κέντρα πιλότων, τεχνικών αεροσκαφών, στον τομέα της βιομηχανίας τροφίμων και εμφιάλωσης νερών και αναψυκτικών, σε ένα πνεύμα που κινείται σε σταθερά βήματα προς την κατεύθυνση της κατάργησης της κυριακάτικης αργίας σε όλο και περισσότερες περιπτώσεις και τομείς. Είναι νομίζουμε περιττό να εκφράσουμε το πόσο αντίθετους μας βρίσκει αυτή η προσέγγιση.

Κλείνοντας, για όσους με παρακολούθησαν, τον θλιβερό κύκλο των παρεμβάσεων που αλλοιώνουν το πνεύμα της ευρωπαϊκής Οδηγίας στο παρόν νομοσχέδιο, περιορίζεται ασφυκτικά και κατ’ ουσίαν ποινικοποιείται η υπεράσπιση της αποτελεσματικής άσκησης του απεργιακού δικαιώματος από τους απεργούς και τις συνδικαλιστικές οργανώσεις, ιδίως για την απόκρουση παράνομων ενεργειών του εργοδότη, με την εισαγωγή ποινής φυλάκισης και προστίμου, ενώ αυτά τα δικαιώματα προστατεύονται από το Σύνταγμα. Πρόκειται ουσιαστικά για κατάλυση του προστατευόμενου δικαιώματος της απεργίας, κατά παραβίαση του άρθρου 23 της παραγράφου 2 του Συντάγματος.

Συμπερασματικά, με το νομοσχέδιο αυτό τα εναπομείναντα δικαιώματα των εργαζομένων, οι οποίοι είναι το αδύναμο μέρος της σχέσης εργασίας, δέχονται ένα νέο πλήγμα προς όφελος των δικαιωμάτων του ισχυρότερου μέρους της σχέσης, που είναι οι εργοδότες. Για όλους αυτούς τους λόγους, καταψηφίζουμε το νομοσχέδιο επί της αρχής. Ωστόσο, θα υπερψηφίσουμε τα άρθρα που εισάγουν ευνοϊκές διατάξεις για τους εργαζόμενους. Σας ευχαριστώ.

 Στο σημείο αυτό έγινε η β΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων, Χουρδάκης Μιχαήλ και Φλώρος Κωνσταντίνος.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Το λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ (Ειδικός Αγορητής της Κ.Ο. «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ»):** Κυρίες και κύριοι βουλευτές, η «Πλεύση Ελευθερίας» θεωρεί ότι ο τρόπος με τον οποίο το νομοσχέδιο προσεγγίζει την ελαστικοποίηση της αγοράς εργασίας, βλέπει τις εργασιακές σχέσεις κυρίως από τη σκοπιά του εργοδότη και όχι του εργαζόμενου. Σε αρκετές περιπτώσεις μάλιστα πιστεύουμε ότι, ακριβώς για να πετύχει μια πιο ελαστική αγορά εργασίας, έτσι όπως τη νοεί και την επιθυμεί ο εργοδότης, το νομοσχέδιο δημιουργεί μεγαλύτερη ανασφάλεια στον εργαζόμενο και τον καθιστά πιο ευάλωτο και απροστάτευτο από τις τυχόν αυθαιρεσίες και ασυδοσίες της εργοδοσίας.

Επιπλέον, όπως υπογραμμίσαμε στις προηγούμενες παρεμβάσεις μας στις συνεδριάσεις της Επιτροπής, το νομοσχέδιο δεν αποτελεί μια απλή προσπάθεια ενσωμάτωσης της Ευρωπαϊκής Οδηγίας του 2019 «περί διαφανούς και προβλέψιμης εργασίας» στο εθνικό μας δίκαιο. Η Οδηγία αυτή, πράγματι, εισάγει κάποιες μικρές βελτιώσεις στις συνθήκες εργασίας πολλών εργαζομένων, όπως είναι η υποχρεωτική κατάρτιση που πρέπει ο εργοδότης να παρέχει δωρεάν και κατά προτίμηση εντός του ωραρίου εργασίας ή τη μείωση του χρόνου δοκιμαστικής εργασίας από 12 σε 6 μήνες, παρά το γεγονός ότι, όπως θα δούμε, η ρύθμιση αυτή παραμένει προβληματική. Συνολικά, όμως, το νομοσχέδιο αυτό χρησιμοποιεί την Οδηγία της Ευρωπαϊκής Ένωσης ως επικάλυμμα, για να συμπεριλάβει διατάξεις που προσκρούουν στο πνεύμα της Οδηγίας, παρόλο που η ίδια η Οδηγία προειδοποιεί τα κράτη - μέλη συγκεκριμένα να μην το πράξουν αυτό.

Έτσι, πολλές από τις διατάξεις του, όπως τα άρθρα 25 - 28, τα οποία πρόκειται να καταψηφίσουμε, υποχρεώνουν τους εργαζόμενους να αποδέχονται την εργασία για 6 μέρες τη βδομάδα, αν το ζητήσει εργοδότης. Αυτά, καθώς και άλλα άρθρα, που δεν προκύπτουν από την Ευρωπαϊκή Οδηγία, δημιουργούν ένα εργασιακό περιβάλλον κοινωνικού δαρβινισμού, είναι αν θέλετε το δογματικό νεοφιλελεύθερο κομμάτι του νομοσχεδίου, το οποίο θα ήταν, βεβαίως, πολύ πιο επιθετικό, αν δεν αποσύρονταν την τελευταία στιγμή οι πιο άγριες προβλέψεις του αρχικού σχεδίου του νόμου για τα κακόφημα συμβόλαια μηδενικών ωρών, διότι το Υπουργείο ανακάλυψε ότι η Ευρωπαϊκή Οδηγία τα απαγορεύει ρητά, καθώς και οι 16 ώρες που επίσης παραβιάζουν το υφιστάμενο νομοθετικό πλαίσιο.

Τέλος, θα θέλαμε το νομοσχέδιο αυτό, όπως και κάθε εργασιακό νομοσχέδιο, να είχε υποβληθεί προηγουμένως σε έναν ουσιαστικό κοινωνικό διάλογο με τους συνδικαλιστικούς φορείς, ούτως ώστε να περιβάλλεται από τη μέγιστη δυνατή συναίνεση και κοινωνική αποδοχή. Δεν μπορεί η Κυβέρνησή σας να έχει, αφενός, Υπουργείο Κοινωνικής Συνοχής και, αφετέρου, να μην επιδιώκει τον κοινωνικό διάλογο με τους συνδικαλιστικούς φορείς και την επίτευξη κοινωνικής συνοχής μέσα από καλύτερες εργασιακές σχέσεις. Εξάλλου, αυτές οι συναινετικές πρακτικές υπάρχουν και στην Ευρωπαϊκή Ένωση, η οποία υποβάλλει τις οδηγίες της στην κρίση της Οικονομικής και Κοινωνικής Επιτροπής, όπου εκπροσωπούνται τα ευρωπαϊκά συνδικάτα.

Ας μου επιτραπεί τώρα να περάσω στα βασικά σημεία του νομοσχεδίου για τα οποία έχουμε εκφράσει κεντρικές ενστάσεις. Διαβάσαμε προσεκτικά τα άρθρα 25 - 28, που αναφέρονται στην ημέρα εργασίας και στην εργασία τις Κυριακές. Η διατύπωση των άρθρων είναι τέτοια, ώστε να μη χωρά αμφιβολία ότι ο εργαζόμενος, αν του ζητηθεί να εργαστεί το Σάββατο ή την Κυριακή, με βάση αυτόν τον νόμο, θα είναι υποχρεωμένος να το κάνει. Δεν πρόκειται με άλλα λόγια για προαιρετική εργασία, την οποία ο εργαζόμενος μπορεί να αρνηθεί, όντας βέβαιος ότι αυτό δεν θα καταλογιστεί εναντίον του. Για αυτό τον λόγο, θεωρούμε ότι τα άρθρα αυτά καταργούν το πενθήμερο και διαταράσσουν την ισορροπία εργασίας και ποιότητας ζωής, που πρέπει να απολαμβάνει ο εργαζόμενος και η οικογένειά του ή η εργαζόμενη και η οικογένεια της.

Επίσης, έχουμε διατυπώσει τη σθεναρή αντίθεσή μας στο άρθρο 31, που τιμωρεί με φυλάκιση τουλάχιστο 6 μηνών όποιον παρεμποδίζει με οποιονδήποτε τρόπο, όπως ειπώθηκε και πριν, την ελεύθερη και ακώλυτη προσέλευση στο χώρο εργασίας εργαζομένων που δεν συμμετέχουν σε μια νόμιμη απεργία. Τι θα πει «παρεμποδίζει με οποιονδήποτε τρόπο»; Οι λέξεις αυτές είναι, τόσο ασαφείς και γενικόλογες, ώστε μπορούν να ερμηνευτούν όπως θέλει κανείς. Αν κάποιος απεργός, για παράδειγμα, πει σε έναν απεργοσπάστη λεκτικά, «σε θέλουμε να μη δουλεύεις σήμερα, αλλά να συστρατευτείς με τους συναδέλφους σου και να απεργήσεις», ενδεχομένως να θεωρηθεί από κάποιο δικαστήριο ότι αποτελεί παρεμπόδιση και θα πρέπει, με βάση το προτεινόμενο νομοσχέδιο, να φυλακιστεί ο εν λόγω εργαζόμενος, η εργαζόμενη, για έξι μήνες.

 Αφαιρέσατε, όπως παρατήρησαν και οι αγορητές άλλων κομμάτων προηγουμένως, την αναφορά περί άσκησης ψυχολογικής βίας και αυτή καλώς ορίστηκε ως ένας λογικός, αλλά ανεπαρκής συμβιβασμός από την Αντιπολίτευση. Όμως η ποινή φυλάκισης για εργαζόμενο που παρεμποδίζει με οποιοδήποτε τρόπο κάποιο συνάδελφό του να εργαστεί την ημέρα της απεργίας είναι, κατά τη γνώμη μας το ίδιο πράγμα. Βγάλατε την ψυχολογική βία και βάλατε στη θέση της το «παρεμποδίζει με οποιονδήποτε τρόπο».

 Είναι, επιπλέον σαφές ότι δεν αναφέρεστε σε βίαιη παρεμπόδιση εδώ, διότι αυτή ήδη προβλέπεται. Το «οποιοδήποτε τρόπο», επομένως, αναφέρεται σε περιπτώσεις πολύ ηπιότερες από τη σωματική παρεμπόδιση, κυρίως λεκτικές. Αυτό θεωρούμε ότι δεν καταργεί, όπως είπατε, κύριε Υπουργέ, σε μία παρέμβασή σας νωρίτερα, αλλά υπονομεύει σοβαρά το συνταγματικά κατοχυρωμένο δικαίωμα στην απεργία, βάσει του άρθρου 23 του Συντάγματος.

Όταν προστατεύονται ακόμη και ηθικά οι απεργοσπάστες, αυτό που προσπαθεί να κάνει το νομοσχέδιο, αυτό που κάνετε, είναι να υπονομεύετε ηθικά το δικαίωμα στην απεργία, διότι το δικαίωμα στην απεργία δεν είναι, ατομικό, αλλά είναι συλλογικό. Επομένως, όταν δίδεται απόλυτη προστασία και ηθική νομιμοποίηση σε όποιον υπονομεύει αυτό το δικαίωμα προστασίας, ακόμη και από λεκτική και ηθική κριτική, τότε είναι σαφές κατά τη γνώμη μας, ότι με το άρθρο 31, του παρόντος νομοσχεδίου θέλετε να υπονομεύσετε το δικαίωμα στην απεργία.

 Για τη δοκιμαστική εργασία εξηγήσαμε σε προηγούμενες παρεμβάσεις ότι θεωρούμε πως οι έξι μήνες είναι πολλοί. Ένας εργοδότης δεν χρειάζεται παραπάνω από δύο με τρεις μήνες για να δοκιμάσει ένα νέο εργαζόμενο. Η Ευρωπαϊκή Οδηγία, την ίδια στιγμή, σας δίνει την ευχέρεια να μειώσετε τη δοκιμαστική εργασία σε λιγότερο από το μέγιστο όριο των 6 μηνών. Αν το θέλετε, όμως, το νομοσχέδιο την κρατά στο μέγιστο που επιτρέπει η Ευρωπαϊκή Οδηγία, γιατί, στην πραγματικότητα, θέλετε να χρησιμοποιήσετε τη δοκιμαστική εργασία ως νομικό παράθυρο προς τον εργοδότη να προσλαμβάνει εργαζόμενους με βραχυχρόνια εξάμηνα συμβόλαια ή εποχιακά συμβόλαια και να τους απολύει στο τέλος του εξαμήνου χωρίς να καταβάλει αποζημίωση.

 Επίσης, έχουμε σοβαρές ενστάσεις για το άρθρο 24, το οποίο τροποποιεί τον νόμο του 2021, περί των αρμοδιοτήτων της Επιθεώρησης Εργασίας, λέγοντας πως αυτή η ανεξάρτητη αρχή δεν πρέπει να εφαρμόζει τους εργασιακούς νόμους όπως η ίδια τους αντιλαμβάνεται, αλλά, άρθρο 24, όπως αυτοί ερμηνεύονται από τις εγκυκλίους των κατά περίπτωση αρμοδίων οργάνων. Με αυτό τον τρόπο θεωρούμε ότι η διάταξη συγκεντρώνει τις εξουσίες στα χέρια της Κυβέρνησης όχι μόνο της δικής σας σήμερα, αλλά και της εκάστοτε κυβέρνησης, και υπονομεύει, δεν καταργεί, αλλά περιορίζει σημαντικά την ανεξαρτησία μιας αρχής που όλοι θέλουμε να είναι ανεξάρτητη. Αν η Επιθεώρηση Εργασίας εφαρμόζει τους νόμους της Κυβέρνησης όπως τους ερμηνεύει η ίδια η Κυβέρνηση, τότε καθίσταται εκτελεστικό όργανο της εκάστοτε κυβέρνησης. Είναι αυτός και θέλουμε να είναι αυτός ο ρόλος της Επιθεώρησης Εργασίας; Εμείς λέμε όχι.

Κλείνοντας, θέλω να πω ότι εδώ το νομοσχέδιο διατείνεται πως ενσωματώνει την οδηγία της Ευρωπαϊκής Ένωσης. Στην πραγματικότητα, κάνει αυτό που η οδηγία προειδοποιεί τις εθνικές κυβερνήσεις να μην πράξουν, δηλαδή χρησιμοποιεί την οδηγία για να υπονομεύσει το υφιστάμενο πλαίσιο δικαιωμάτων που προστατεύουν την εργασία. Συγκεκριμένα, το προοίμιο της Οδηγίας του 2019 της Ευρωπαϊκής Ένωσης λέει ρητά ότι «η εφαρμογή της παρούσας Οδηγίας δεν μπορεί να χρησιμοποιείται για την μείωση των υφιστάμενων δικαιωμάτων που καθορίζονται στον συγκεκριμένο τομέα με την ισχύουσα εθνική ή ενωσιακή νομοθεσία ούτε, να συνιστά βάσιμη δικαιολογία για την υποβάθμιση του γενικού επιπέδου προστασία των εργαζομένων στον τομέα που καλύπτεται από την παρούσα Οδηγία». Φοβόμαστε ότι αυτό κάνει το νομοσχέδιο που παρουσιάσατε και για αυτό θα το καταψηφίσουμε. Θα ψηφίσουμε μόνο θετικά λίγα άρθρα, τα οποία θεωρούμε ότι βοηθούν, έστω και οριακά, σε κάποιες περιπτώσεις τις συνθήκες εργασίας στη χώρα μας. Ευχαριστώ.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Ευχαριστούμε τον κύριο Καζαμία. Στο σημείο αυτό ολοκληρώσαμε με τους Εισηγητές και Ειδικούς Αγορητές και περνάμε στους βουλευτές. Το λόγο έχει η κυρία Λινού.

**ΑΘΗΝΑ ΛΙΝΟΥ:** Ευχαριστώ, κύριε Πρόεδρε. Κύριοι Υπουργοί, κύριε Πρόεδρε, συνάδελφοι, θα ήθελα να μιλήσω για σοβαρές υγειονομικές επιπτώσεις που προκύπτουν από το άρθρο 9. Υπάρχει στην ευρωπαϊκή νομοθεσία πληθώρα οδηγιών που αφορά στα ανώτατα όρια επιτρεπτής έκθεσης για τους εργαζόμενους. Οι περισσότερες από αυτές τις Οδηγίες έχουν κυρωθεί από τη χώρα μας. Κυρίως θα αναφερθώ σήμερα σε φυσικούς παράγοντες, όπως είναι οι ακτινοβολίες όλων των μορφών και ο θόρυβος, και σε πληθώρα χημικών παραγόντων που υπάρχουν στο χώρο της βιομηχανίας.

Πού αποσκοπούν οι οδηγίες που θέτουν όρια στην έκθεση των εργαζομένων; Αποσκοπούν στην πρόληψη καρκίνου, πολλών μορφών καρκίνου, λευχαιμιών, χρόνιας νεφρικής ανεπάρκειας, χρόνιας αναπνευστικής ανεπάρκειας και πληθώρα άλλων. Ποιοι είναι οι παράγοντες που προκαλούν αυτές τις νόσους; Είναι παράγοντες χημικοί, φυσικοί και καμιά φορά και εργονομικοί. Πώς ορίστηκαν τα όρια; Με βάση μελέτες που μετρούν πόσο εκτίθεται ένας εργαζόμενος που δουλεύει οκτάωρο και, τις πιο πολλές φορές, 5ημερο. Άρα, οποιαδήποτε έκθεση παραπάνω από αυτό δημιουργεί κινδύνους, πολύ σοβαρούς κινδύνους, για την υγεία των εργαζομένων.

Επιπλέον, υπάρχει ειδική οδηγία, που έχει κυρώσει η χώρα μας προ πολλών ετών, η οποία αναφέρεται στις εγκύους και θηλάζουσες γυναίκες. Είναι Οδηγία την οποία είχα την τιμή, με ανάθεση από την Ευρωπαϊκή Ένωση, να μελετήσω και η οποία υιοθετήθηκε αυτούσια. Γιατί; Διότι στις γυναίκες που είναι έγκυες ή θηλάζουν, οι κίνδυνοι για το παιδί είναι πολύ μεγαλύτεροι. Έχουμε, λοιπόν, μια οδηγία που καταστρατηγεί όλες τις οδηγίες που αφορούν στην έκθεση των εργαζομένων, γιατί επιτρέπει την ίδια μέρα να δουλεύει κάποιος 13 ώρες και πιθανόν αυτές οι 13 ώρες να αθροίζονται για ακόμα 6 ή 7 ημέρες.

Τι θα σημάνει η υιοθέτηση αυτού του άρθρου και όλων των άρθρων που συνεπάγονται 6ημερο ή 7ημερο εργασίας; Αυτό που θα σημάνει θα είναι ότι σύντομα θα έχουμε πληθώρα αύξηση των επαγγελματικών νόσων. Βεβαίως, στη χώρα μας δεν μετρούνται, ούτε υπάρχουν αρκετοί γιατροί εργασίας, όπως μας είπε ο Υπουργός, να τις μετρήσουν και ούτε υπάρχουν, όπως ανέφερε κάποιος συνάδελφος, αρκετοί εργαζόμενοι στο ΣΕΠΕ που ξέρουν ποια είναι τα όρια για να το τεκμηριώσουν.

Τι θα συμβεί, λοιπόν; Θα έχουμε περισσότερους καρκίνους. Τι θα συμβεί μακροχρόνια; Θα αλλάξει νομοθεσία. Αργά η γρήγορα, θα υπάρξουν οι μελέτες και θα αλλάξει η νομοθεσία. Ποιος θα πληγεί με την αλλαγή του ανώτατου επιτρεπτού ορίου σε κάθε παράγοντα προς το χαμηλότερο, για την προστασία των εργαζομένων, όπως τεκμηριώνεται από την Ευρωπαϊκή Ένωση; Θα πληγεί η βιομηχανία. Η βιομηχανία, δηλαδή, της χώρας, αργά η γρήγορα, θα το πληρώσει. Εντωμεταξύ, όμως, θα έχουμε χάσει ανθρώπους. Ευχαριστώ πολύ.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Το λόγο έχει ο κύριος Ανδρέας Παναγιωτόπουλος.

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ**: Ευχαριστώ, κύριε Πρόεδρε. Να πω ότι σχεδόν δύο μήνες κλείσαμε στα έδρανα του Ελληνικού Κοινοβουλίου ως νέοι βουλευτές και μου φαίνεται ότι κουραστήκαμε να τηρούμε ενός λεπτού σιγή και να εκφράζουμε συλλυπητήρια. Σε κάθε ομιλία, τη μια για τους πνιγμένους, την άλλη για τους σκοτωμένους πιλότους, σήμερα για τη Θεσσαλία, για τη Λιβύη και όλα τα δυστυχήματα. Δεν ξέρω τι άλλο θα μας τύχει.

Το ζητούμενο σε κάθε νομοθετική πρωτοβουλία, κύριε Υπουργέ, θα πρέπει να είναι η ευδαιμονία της κοινωνίας και για να μιλάμε για ευδαιμονία της κοινωνίας, θα πρέπει ο άνθρωπος να μπει στο επίκεντρο, όχι το κέρδος στο επίκεντρο. Για να μπει, λοιπόν, ο άνθρωπος στο επίκεντρο, πρέπει κάθε νομοθετική πρωτοβουλία να προστατεύει τον εργαζόμενο. Η πλειοψηφία της κοινωνίας και κινητήριος μοχλός της παραγωγικής διαδικασίας είναι οι άνθρωποι της εργασίας. Οι άνθρωποι της εργασίας, λοιπόν, εκφράζονται στο Κοινοβούλιο και, κατά κύριο λόγο, από εμάς, διότι είμαστε το κόμμα της κοινωνικής εργασίας και αυτούς εκφράζουμε, αυτούς εκπροσωπούμε και για αυτούς μιλάμε εδώ.

Για αυτούς, λοιπόν, τους ανθρώπους της εργασίας έγιναν αγώνες. Κατοχυρώθηκε πενθήμερο, κατοχυρώθηκε οκτάωρο. Χύθηκε αίμα για να κατοχυρωθεί αυτό και δεν μπορεί σήμερα να νομοθετείτε με τόση ευκολία την κατάργηση του πενθημέρου, του οκτάωρου και να φτάνετε σε τέτοιες ελαστικές σχέσεις εργασίας και να γίνεται «λάστιχο» ο εργαζόμενος, όπου και όποτε τον θέλει ο εργοδότης να τον χρησιμοποιεί και ο εργαζόμενος να μην έχει πουθενά λόγο και το είδατε εχθές. Μην πούμε τώρα ότι οι εκπρόσωποι των εργαζομένων εδώ δεν τα είπανε. Τα είπανε και τα διατυπώσανε πάρα πολύ καλά χθες, άσχετα εάν η πλειοψηφία των εργοδοτών έλεγε εκείνα που την συνέφερε και εκείνα που ήθελαν για να κάνουν. Και εσείς, βεβαίως, ως γνήσιοι εκπρόσωποι αυτών, τα διατυπώνετε στο νόμο πάρα πολύ ωραία.

Η μεγάλη μας διαφορά είναι η οπτική γωνία, με την οποία βλέπουμε τα πράγματα. Εσείς βλέπετε τα πράγματα από την μεριά του εργοδότη και εμείς τα βλέπουμε από τη μεριά των εργαζομένων. Εκεί είναι η μεγάλη μας διαφορά. Για αυτό, λοιπόν, και διαφωνούμε κάθετα σε μια σειρά ζητημάτων και νομοθετημάτων όπως τα βάζετε. Τα καλύπτετε, βέβαια. Το κάλυμμα είναι «χρυσοποίκιλτο», αλλά είναι επιφανειακό τελείως. Από μέσα είναι «τσίγκος», δεν υπάρχει τίποτα και έτσι μένουν εκτεθειμένοι οι εργαζόμενοι. Τους κινδύνους για την υγεία τους ανέφερε πάρα πολύ ωραία η κυρία Λινού και τα δεδομένα. Μιας και διετελέσατε και Υπουργός Υγείας, το πάλαι ποτέ, θυμάμαι που μας διαλύσατε την πρωτοβάθμια. Θα το θυμάστε, κύριε Υπουργέ, 2.500 γιατρούς τους πετάξατε έξω από το σύστημα, σε μια ημέρα, με κλωτσιές κιόλας. Μας πετάξατε και σήμερα έρχεστε να φτιάξετε έναν εργαζόμενο «λάστιχο».

Ο εργαζόμενος θα πρέπει να μπει στο επίκεντρο της προστασίας του νομοθετήματός σας και, βεβαίως, με όλες του τις προεκτάσεις αυτό. Ο γιατρός εργασίας πρέπει να θεσμοθετηθεί και να λειτουργήσει μέσα σε ένα πλαίσιο τέτοιο που θα προστατεύει. Γιατί σήμερα τι γίνεται; Πάει του γραφεί φάρμακα, του δίνει και μια αδειούλα, κάνει και μια σύμβαση ένας εργοδότης με έναν παθολόγο έξω, ο οποίος ανάθεμα αν έχει πάει ποτέ στην επιχείρηση, στο εργοστάσιο, να τη δει πως είναι, και τελειώσαμε. Καλύπτεται ο νόμος. Ε, δεν είναι αυτή η δουλειά του γιατρού εργασίας.

Ο γιατρός εργασίας πρέπει να βάζει τις προϋποθέσεις, τους όρους και τους νόμους υπό τους οποίους θα δουλεύει η επιχείρηση και θα δουλεύει ο εργαζόμενος, μέσα σε κλίμα ασφάλειας και όταν λέμε κλίμα ασφάλειας, εννοούμε από την ώρα που ξεκινάει, την ώρα που κάνει διάλειμμα. Δεν μπορεί να μη φάει ένα κρουασάν, γιατί το απαγορεύει ο εργοδότης, γιατί θα λιποθυμήσει. Δεν μπορεί να μην έχει πυρασφάλεια. Δεν μπορεί να μην έχει υγειονομικό σταθμό. Δεν μπορεί να έχει πρόβλημα υγείας και ο γιατρός εργασίας να μην το γνωρίζει και ξαφνικά να πέφτει κάτω και να λέμε «μα τι έχει αυτός τώρα», να απορούν όλοι, διότι κανένας δεν ξέρει το ιστορικό του εργαζόμενου αυτού.

 Άρα ο γιατρός εργασίας θα πρέπει να αποκτήσει ουσιαστικό ρόλο στην επιχείρηση. Να θεσμοθετηθεί να βγάλουμε γιατρούς εργασίας, να τους κατοχυρώσουμε, να τους πληρώσουμε, να τους πληρώσουν εκείνοι που βγάζουν τα υπερκέρδη. Διότι ζούμε σε μία εποχή και μια κοινωνία που ο εργαζόμενος φτωχαίνει κάθε μέρα και πλουτίζουν όλοι οι άλλοι. Με συγχωρείτε, πεντάπλουτες οι τράπεζες. Τόσες κρίσεις περάσαμε και δεν έχασαν τίποτα. Ανακεφαλαιοποιήσεις, «κολοκύθια στο πάτερο», τους τα δώσαμε όλα. Κέρδος. «Καλημέρα» τους λες, «προμήθεια» σου λένε. Για όνομα του Θεού, δηλαδή. Οι επιχειρήσεις, κοιτάξτε τους ισολογισμούς των επιχειρήσεων. Πεντάπλουτοι όλοι. Μα, για όνομα του Θεού, τι θα τα κάνουν όλοι αυτοί οι άνθρωποι; Δηλαδή, αυτός ο νόμος του ανώτατου κέρδους πού μας οδηγεί πλέον; Δεν το καταλαβαίνω. Τι θα ζήσουν περισσότερο από εμάς; Θα ζήσουν καλύτερα; Θα βάλουν στο σπίτι τους, δηλαδή, μάρμαρα Διονύσου, και λοιπόν; Θα τα πάρουν αγκαλιά να ζεσταθούν ή θα νιώσουν καλύτερα;

 Αυτό που μας κάνει, λοιπόν, ως ανθρώπους, κάπως θα πρέπει εμείς η Βουλή των Ελλήνων, εσείς που είστε Κυβέρνηση σήμερα, κάπως να τα μαζέψουμε, κάπως να κρατήσουμε μια ισορροπία. Η υγιής επιχείρηση θέλει υγιή εργαζόμενο. Το κοινωνικό κράτος, κύριε Υπουργέ, ανακάλυψη των Άγγλων βιομηχάνων του προπερασμένου αιώνα ήταν. Γιατί; Γιατί θέλανε καλές και κερδοφόρες επιχειρήσεις, αλλά θέλανε υγιείς εργαζόμενους. Άρα με υγιείς εργαζόμενους φτιάχνουμε υγιή κοινωνία, η οποία θα πρέπει ευδαιμόνως να ζει.

Θα πω ένα παράδειγμα ακόμη. Το καλοκαίρι στο ξενοδοχείο που ήμουν, οι εργαζόμενοι εκεί μού είπαν ότι «δουλεύουμε επτά μήνες και τρεις μας δίνει ο ΟΑΕΔ μετά». Τους άλλους δύο τι θα γίνει; Κόπηκαν την περίοδο του μνημονίου. Περάσαν εκείνα. Κάπως δεν πρέπει να τους αποκαταστήσουμε αυτούς; Κάπως δεν πρέπει να ζήσουν αυτοί; Και αυτοί είναι 300.000, λέει, και κοντεύουν να πάρουν σύνταξη, δηλαδή, έχουν 30 χρόνια σε αυτή τη δουλειά. Τι περιμένουμε, δηλαδή, επίδομα κηδείας να τους δώσουμε; Ευχαριστώ, να είστε καλά.

**ΔΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Το λόγο έχει ο Υπουργός Εργασίας και Κοινωνικής Ασφάλισης, ο κ. Γεωργιάδης.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ευχαριστώ πολύ κύριε Πρόεδρε. Καταρχάς, αγαπητέ κύριε συνάδελφε, κ. Παναγιωτόπουλε, συμβαίνουν, πράγματι, δυσάρεστα γεγονότα, τα οποία αναγκάζουν το Σώμα και εμάς τους βουλευτές, να εκφράζουμε τα συλλυπητήριά μας. Είναι πέραν της θελήσεώς μας. Εσείς ως γιατρός θα έχετε δει από κοντά πολλές τραγωδίες σίγουρα και το γνωρίζετε ότι μέσα στη ζωή, δυστυχώς, είναι κι αυτά. Όσα και αν συμβούν πάντα θα είμαστε εδώ για να εκφράζουμε τη λύπη μας και την αλληλεγγύη μας. Δεν κατάλαβα, δηλαδή, το σχόλιο. Ναι, συνέβησαν αυτά και εμείς καλώς εκφράζουμε τα συλλυπητήριά μας και τη στεναχώρια μας. Τι θα έπρεπε να κάνουμε; Να εκφράζουμε τη χαρά μας;

Θα μου επιτρέψετε, όμως, να έρθω λίγο για να φτάσω στο νομοσχέδιο μήπως συνεννοηθούμε ανθρώπινα με τη φράση σας «το πάλαι ποτέ που υπήρξατε Υπουργός Υγείας και μας καταστρέψατε την πρωτοβάθμια» και είπατε «απολύσατε 2.500 γιατρούς». Μου δίνει αυτή σας η αναφορά την ευκαιρία να κάνω μία αναφορά στη διαφορά μεταξύ θεωρίας και πράξης, στη διαφορά μεταξύ ειλικρίνειας και υποκρισίας.

Πράγματι, εγώ ως Υπουργός Υγείας το 2014, όταν δημιούργησα το Ενιαίο Σύστημα Πρωτοβάθμιας Φροντίδας Υγείας, το επονομαζόμενο ΠΕΔΥ έως και σήμερα, που ενώσαμε τα τότε Κέντρα Υγείας σε ένα ενιαίο σχήμα με τα πρώην ΙΚΑ, δώσαμε την επιλογή στους γιατρούς που υπηρετούσαν τότε στα πρώην ΙΚΑ να επιλέξουν εντός ενός συγκεκριμένου χρονοδιαγράμματος, εάν θα ήθελαν να ενταχθούν στο ΠΕΔΥ ως πλήρους και αποκλειστικής απασχόλησης ή αν ήθελαν να παραιτηθούν από το ΠΕΔΥ για να κρατήσουν το ιατρείο τους. Αυτός ήταν ο νόμος και αυτή ήταν η πολιτική απόφαση. Από τους 5.000 τότε υπηρετούντες γιατρούς στα πρώην ΙΚΑ οι μισοί επέλεξαν να μπουν στο ΠΕΔΥ ως πλήρους και αποκλειστικής απασχόλησης και οι άλλοι μισοί να αποχωρήσουν από το σύστημα και να κρατήσουν τα ιδιωτικά τους ιατρεία. Κάποιοι πήγαν στα δικαστήρια και ούτω καθεξής.

Την εποχή που ψηφίσαμε αυτό το νόμο, ο ΣΥΡΙΖΑ στη Βουλή, όπως πάντα, ήταν αντίθετος σε αυτό το νόμο. Θα ήθελα να κάνω μια παρένθεση σε αυτό το σημείο. Περίεργο μου φαινόταν τότε που ο ΣΥΡΙΖΑ ήταν αντίθετος στο πλήρους και αποκλειστικής απασχόλησης στο Δημόσιο Σύστημα Υγείας. Εν πάση περιπτώσει, δεν έχει σημασία, εγώ θα μείνω σε αυτό, αφού είσαστε στην ίδια γραμμή μέχρι σήμερα. Τότε υποσχέθηκε ο κ. Ξανθός, που ήταν ο τότε τομεάρχης υγείας του ΣΥΡΙΖΑ, ότι όταν ο ΣΥΡΙΖΑ γινόταν κυβέρνηση θα καταργούσε τον νόμο του κακού Άδωνη Γεωργιάδη και θα επέστρεφε στο Σύστημα Υγείας αυτούς τους γιατρούς που είχαμε φύγει. Μάλιστα. Το έκανε αυτό, κύριε Παναγιωτόπουλε, ο ΣΥΡΙΖΑ ως Κυβέρνηση;

**ΑΝΔΡΕΑΣ ΠΑΝΑΓΙΩΤΟΠΟΥΛΟΣ:** Όχι.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Όχι. Όχι μόνο δεν το έκανε, κύριε Παναγιωτόπουλε, αλλά ο κύριος Ξανθός, ως Υπουργός Υγείας του κυρίου Αλέξη Τσίπρα, του πάτρωνος του κ. Κασελάκη τώρα, τήρησε το νόμο του κακού Άδωνη Γεωργιάδη και το Δεκέμβριο του 2016, υπέγραψε την οριστική απόλυση των δυόμισι χιλιάδες γιατρών. Τώρα, είστε υποκριτές ή δεν είστε; Είστε κύριε υποκριτής ή δεν είστε; Δεν ήταν μνημονιακός ο νόμος αυτός, κάνετε λάθος. Ήταν νόμος δικός μου, κάνετε λάθος. Δεν ήταν μνημονιακός νόμος. Είστε υποκριτής ή δεν είστε; Όχι;

Αφήνω τον κόσμο να καταλάβει αν είστε. Γιατί ο νόμος που είπατε για την Πρωτοβάθμια Φροντίδα Υγείας τελικά εφαρμόσθηκε το Δεκέμβριο του 2016 από τον Ανδρέα Ξανθό, Υπουργό Υγείας του ΣΥΡΙΖΑ, του οποίου το κόμμα σήμερα εσείς υπηρετείτε στη Βουλή των Ελλήνων. Γιατί το λέω, λοιπόν, αυτό; Γιατί ωραία είναι τα «σόου» στη Βουλή και οι δυνατές φωνές και οι τίτλοι των γιατρών, αλλά εδώ στην πραγματική πολιτική κύριε, δεν είχατε να πείτε τίποτα.

Η κυρία Λινού μας λέει για τέταρτη συνεδρίαση για τους γιατρούς εργασίας. Δεν ξέρατε ότι το 2017 – επαναλαμβάνω το 2017 κυρία Λινού – δεν γνωρίζετε ότι η τότε Κυβέρνηση ΣΥΡΙΖΑ με νόμο προσέθεσε ειδικότητα στους γιατρούς εργασίας και για αυτό έχουμε φτάσει σήμερα στους 503, ενώ οι γιατροί εργασίας είναι 171; Γιατί δεν ασκείτε κριτική σε αυτά που έκανε τότε ο ΣΥΡΙΖΑ και χωρίς καμιά πρότερη εκπαίδευση, αφού αυτό θέτει σε κίνδυνο τη ζωή των εργαζομένων; Γιατί λέω αυτά τα παραδείγματα; Θα μπορούσα να πω για την πολιτική σας υποκρισία μέχρι το βράδυ, αλλά δεν έχει σημασία. Σημασία έχει να καταλάβουμε κάποτε στη Βουλή των Ελλήνων, αν θέλουμε να συνεννοούμαστε ανθρώπινα και πολιτισμένα ή αν θέλουμε με την αξία μας να μπορούμε να τσακωνόμαστε χωρίς κανένα λόγο.

Προφανώς, η κυρία Λινού έχει δίκιο όταν λέει ότι πρέπει να υπάρχει εκπαίδευση των γιατρών αυτών, για να ασκήσουν τα καθήκοντα ιατρών εργασίας και αυτό γράφουμε στο νόμο με νομοτεχνική βελτίωση. Γιατί εγώ, σε αντίθεση με εσάς, αν πείτε κάτι σωστό δεν έχω κανένα πρόβλημα να το υιοθετήσω, αλλά όχι να μας κάνετε και μαθήματα για τον νόμο που εφαρμόσατε. Πάει πολύ, κύριε Παναγιωτόπουλε.

Σε ότι αφορά το νομοσχέδιο. Το είπε και ο κύριος συνάδελφος, το είπαν και διάφοροι άλλοι. Καταργείται το οκτάωρο και καταργείται το πενθήμερο. Την Πέμπτη από ό,τι κατάλαβα, έχει προκηρυχθεί απεργία.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο του Κ.Κ.Ε.):** Εκατοντάδες σωματεία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα αναφερθώ και σε εσάς. Το Κ.Κ.Ε. το αφήνω τελευταίο, μην ανησυχείτε. Σας έχω αφήσει ποτέ παραπονούμενο, κύριε Κατσώτη; Πρώτα από όλα, εγώ δεν μπορώ να σας αφήσω παραπονούμενο για έναν βασικό λόγο, γιατί είστε το μόνο κόμμα που αναγνωρίζω ως πραγματικό ιδεολογικό αντίπαλο. Οι άλλοι δεν είναι, δεν θέλω να πω τη λέξη. Εσάς σας βλέπω κανονικά ως αντίπαλο.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο του Κ.Κ.Ε.):** Τι είναι;

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν μπορεί να το παίζεις κομμουνιστής και να είσαι υπέρ της Ε.Ε.; Δεν γίνεται και τα δύο ταυτόχρονα, δεν γίνεται, τι να κάνουμε; Δεν γίνεται και κομμουνιστής και Ευρωπαϊκή Ένωση. Δεν γίνεται, τι να κάνουμε τώρα, για να μιλάμε τώρα σοβαρά. Από την ώρα που ψηφίσατε μνημόνιο και επιλέξατε το ευρώ, πρέπει να πείτε, τα κομμουνιστικά τελεία. Τι να κάνουμε τώρα, δεν γίνονται όλα στη ζωή.

Επαναλαμβάνω, το παρόν νομοσχέδιο που βλέπετε σήμερα, το μισό, τα 18 άρθρα, είναι ενσωμάτωση ευρωπαϊκής Οδηγίας. Αφού είστε υπέρ της ευρωπαϊκής πορείας της χώρας και μάλιστα με την περίφημη «κωλοτούμπα» το καλοκαίρι του 2015, κρατήσατε την Ελλάδα στο ευρώ και εγώ σας τιμώ για αυτό. Συγχαρητήρια και πολύ καλά κάνατε. Τα πρώτα 18 άρθρα είσαστε υποχρεωμένοι να τα ψηφίσετε.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Φέρτε αυτούσια την Οδηγία, κύριε Υπουργέ, όχι παραποιημένη, όχι πειραγμένη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Είσαστε υποχρεωμένοι. Οι συνάδελφοι του Κ.Κ.Ε. δικαίως σας κατηγορούν. Τα πρώτα 18 άρθρα, είσαστε υποχρεωμένοι να τα ψηφίσετε. Εάν δεν τα ψηφίσετε.

**ΑΘΗΝΑ ΛΙΝΟΥ:** Μην φωνάζετε.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Κυρία Λινού, σας παρακαλώ πάρα πολύ δεν μπορεί να διακόπτετε. Δεν σας διέκοψε ο Υπουργός.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Γιατί παρεμβαίνετε όλοι μαζί; Κύριοι συνάδελφοι, είμαι μέσα στην αίθουσα 2 ώρες και έχετε μιλήσει όλοι προσωπικά για διάφορα άρθρα δικά μου και έχετε αναφέρει το όνομά μου 10 φορές, δεν έχω διακόψει κανέναν σας. Εγώ δεν σας διέκοψα. Καλά κάνατε, αλλά τώρα ήρθε η ώρα να απαντήσω. Τι να κάνουμε τώρα; Θέλετε μετά να πάρετε το λόγο και να μου ανταπαντήσετε; Εγώ, θα μείνω εδώ όσο χρειαστεί και δεν έχω καμία αντίρρηση. Κλείνω την παρένθεση.

Ξαναλέω, λοιπόν, για να καταλάβει ο κόσμος που μας βλέπει, γιατί δεν έχω ελπίδα να πείσω εσάς – σιγά μην σας πείσω – τα πρώτα 18 άρθρα του νομοσχεδίου είναι ενσωμάτωση ευρωπαϊκής οδηγίας, υποχρεωτικής εφαρμογής στο εθνικό μας δίκαιο, υποχρεωτικής. Κόμμα που λέει ότι στηρίζει την ευρωπαϊκή πορεία της χώρας, δεν μπορεί να τα καταψηφίσει, διότι αν τα καταψηφίσει θα πρέπει να μας εξηγήσει τι πρέπει να κάνουμε. Να βγούμε από την Ευρώπη; Αφού, αν δεν τα ενσωματώσουμε, θα μας πάει η Ευρώπη στο Ευρωπαϊκό Δικαστήριο, θα μας βάλει πρόστιμο, θα μας υποχρεώσει να τα ψηφίσουμε. Το Κ.Κ.Ε. λέει κάτι που έχει μια λογική. Εγώ δεν συμφωνώ με αυτό που λέει, αλλά έχει μια λογική. Λέει «θέλω να βγούμε από την Ευρώπη». Προφανώς, αν λες ότι θέλεις να βγεις από την Ευρώπη, μπορείς και να καταψηφίσεις το άρθρο. Καμία αντίρρηση.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** Από την Ευρωπαϊκή Ένωση.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Ναι, από την Ευρωπαϊκή Ένωση. Αυτό εννοούσα. Δεν θα μας βγάλετε από τη γεωγραφία. Εννοώ από την Ευρωπαϊκή Ένωση, να το καταλαβαίνουμε. Όταν λέμε, λοιπόν, «θέλω να βγούμε από την Ευρωπαϊκή Ένωση», προφανώς δικαιούστε να καταψηφίσετε την ευρωπαϊκή οδηγία. Αυτό έχει μια λογική συνέπεια. Όταν όμως λέτε ότι «αναγκάστηκα να κάνω την μεγαλύτερη κωλοτούμπα της ζωής μου για να μείνουμε στην Ευρωπαϊκή Ένωση», άμα κάνατε τη μεγαλύτερη κωλοτούμπα της ζωής σας για να μείνετε στην Ευρωπαϊκή Ένωση, θα καταψηφίσετε ευρωπαϊκή οδηγία; Δεν γίνεται. Δεν μπορείτε στη ζωή να τα έχετε όλα και Goldman Sachs και κομμουνισμό. Δεν γίνεται. Διαλέξτε ποιο από τα δυο θέλετε. Όποιο διαλέξετε, εγώ μαζί σας είμαι. Αλλά, διαλέξτε κάτι που να έχει συνέπεια.

Πάμε λοιπόν τώρα επαναλαμβάνω, στα τσιτάτα: Καταργούμε το οκτάωρο και το πενθήμερο. Φαντάζομαι θα συμφωνήσουμε στην Αίθουσα ότι αν πράγματι εδώ καταργούμε το οκτάωρο και το πενθήμερο, την Πέμπτη θα έχουμε 2 εκατομμύρια κόσμο. Να κάνουμε σήμερα ένα στοίχημα μεταξύ μας και εσείς μαζί και το Κ.Κ.Ε.; Την Πέμπτη του θα έχουμε ένα εκατομμύριο. Διότι εάν καταργούμε το οκτάωρο και το πενθήμερο και απέξω είναι μια χούφτα ή ο κόσμος δεν θέλει το οκτάωρο και το πενθήμερο, εγώ προσωπικά αδυνατώ να το πιστέψω ή δεν καταργούμε το οκτάωρο και το πενθήμερο και γι’ αυτό δεν κατεβαίνουν τα πλήθη στους δρόμους και δεν σείεται η Αθήνα. Ένα από τα δύο ισχύει. Εγώ ισχυρίζομαι…

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Η αλαζονεία σας δεν έχει όρια.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εγώ ισχυρίζομαι ότι δεν καταργούμε ούτε το οκτάωρο, ούτε το πενθήμερο. Ούτε το οκτάωρο καταργείται, ούτε το πενθήμερο. Όσα λέτε είναι ή γιατί δεν έχετε διαβάσει το νομοσχέδιο ή γιατί απλώς για πολιτικούς λόγους θέλετε να κάνετε σχετική φασαρία. Παραδείγματος χάρη, άκουσα τον κύριο συνάδελφο του ΣΥΡΙΖΑ – καινούργιος συνάδελφος, δεν είχαμε μιλήσει στο παρελθόν, αλλά πολύ καλός – και είπε ότι με τη μαθητεία των 6 μηνών θα μπορούν, λέει, εργοδότες να προσλαμβάνουν διαδοχικά υπαλλήλους για 6 μήνες και να τους απολύουν χωρίς αποζημίωση και άρα με αυτό τον τρόπο να έχουν συνεχώς εργατικό δυναμικό χωρίς αποζημίωση. Αυτό ήταν το επιχείρημά σας, κύριε Εισηγητά. Μάλιστα.

Τι ίσχυε επί ΣΥΡΙΖΑ για τη μαθητεία; Οι 12 μήνες. Πότε είναι ευκολότερο ένας κακός εργοδότης να προσλαμβάνει διαρκώς ανθρώπους και να τους απολύει, χωρίς αποζημίωση και να το κάνει αυτό κακόπιστα και καταχρηστικά, όταν η μαθητεία είναι 12 μήνες ή όταν η μαθητεία είναι 6 μήνες; Άρα καταλαβαίνετε.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** Παραμένει το 12.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Το 12 παραμένει χωρίς αποζημίωση, όχι το δικαίωμα απόλυσης. Το δικαίωμα απόλυσης πηγαίνεις στους 6 μήνες. Τι θα πει αυτό, για να καταλάβετε, κύριε Κατσώτη: Αν τον απολύσεις μετά τους 6 μήνες και σε πάει στα δικαστήρια, θα κερδίσει ο εργαζόμενος και θα μείνει, ενώ με τον προηγούμενο νόμο που ίσχυε και επί ΣΥΡΙΖΑ, αυτό μπορούσε να το κάνει μέχρι τους 12 μήνες. Άρα όταν ένας Εισηγητής ενός κόμματος, που επί της δικιάς του κυβερνήσεως, ίσχυε το δωδεκάμηνο, δεν μπορεί να χρησιμοποιεί στη Βουλή ως επιχείρημα ότι το εξάμηνο είναι χειρότερο από δωδεκάμηνο. Αυτό δεν γίνεται.

**ΓΕΩΡΓΙΟΣ ΓΑΒΡΗΛΟΣ (Εισηγητής της Μειοψηφίας):** Βγήκαμε από τα μνημόνια, κύριε Υπουργέ; Βγήκαμε ή δεν βγήκαμε από τα μνημόνια;

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Κύριε Γαβρήλο, επί δύο ώρες λέγατε στον κ. Υπουργό «κύριε Υπουργέ, κύριε Υπουργέ». Τώρα απαντάει. Μη μιλάτε, παρακαλώ.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αυτή η συνεχής καραμέλα ότι σας έφταιγαν τα μνημόνια, καταντάει λίγο κουραστική. Ξαναλέω, λοιπόν, επί ΣΥΡΙΖΑ, 5 χρόνια Κυβέρνηση, η δόκιμη εργασία ήταν 12 μήνες. Επί Κυριάκου Μητσοτάκη τώρα, γίνεται 6 μήνες. Τι είναι εγγύτερα στα συμφέροντα του εργαζόμενου, το 12 ή το 6; Προφανώς το 6. Άρα, εσείς, κύριε Γαβρήλε, που εκπροσωπείτε μια Κυβέρνηση των 12 μηνών, που δεν κάνατε τίποτα για αυτό, δεν μπορείτε να θέτετε αυτό το επιχείρημα.

Επιπροσθέτως, ξέρετε καλά το «έως 6 μήνες» είναι παλιό στην Ευρωπαϊκή Οδηγία. Άρα, αν δε σας αρέσει το «6 μήνες», να μας πείτε, να βγούμε από την Ευρώπη; Γιατί, επαναλαμβάνω, οι 6 μήνες μαθητεία είναι υποχρεωτικής εφαρμογής, δεν είναι στη διακριτική ευχέρεια του εθνικού νομοθέτη. Είναι υποχρεωμένος ο νομοθέτης χώρας που ανήκει στην Ευρωπαϊκή Ένωση να το πάρει και να το νομοθετήσει. Άρα, εσείς που είστε υπέρ της Ευρωπαϊκής Ένωσης και εσείς που είστε υπέρ της Ευρωπαϊκής Ένωσης, εισηγείστε να βγούμε από την Ευρώπη; Θέλετε να καταργήσουμε την οδηγία; Θέλετε να κάνουμε επανάσταση στο Ευρωπαϊκό Δικαστήριο; Τι είναι αυτό που προτείνετε κριβώς, να κάνουμε, αν δε σας αρέσει το εξάμηνο; Εάν, αντιθέτως, πείτε ότι θέλετε να παραμείνουμε στην Ευρωπαϊκή Ένωση, πώς θα καταψηφίσετε ένα άρθρο που είναι μετάφραση της οδηγίας στο Ελληνικό Δίκαιο; Δε μπορείτε στη ζωή να τα έχετε όλα, κυρίες και κύριοι συνάδελφοι της Αριστεράς και του ΠΑΣΟΚ.

Έρχομαι λίγο τώρα στο συμπαθέστατο συνάδελφο, τον κ. Μουλκιώτη, από το ΠΑΣΟΚ, που είπε μια φράση την οποία θέλω να τη σχολιάσω. Την έχω σημειώσει, τη βρήκα πολύ ενδιαφέρουσα για μένα. Είπατε «ο Υπουργός συνεχίζει τη λογική της προηγούμενης Κυβερνήσεως και του κυρίου Χατζηδάκη». Το θυμάστε; Ήταν πολύ ενδιαφέρουσα αυτή η φράση. Με συγχωρείτε, η προηγούμενη Κυβέρνηση πήρε 41% και ο κ. Χατζηδάκης βγήκε πρώτος στη Βόρεια Αθήνα πάνω από μένα. Θα ήταν παράλογο να μη συνεχίζω τη λογική της προηγουμένης Κυβέρνησης του κ. Χατζηδάκη. Μόνο ένας ανόητος θα πήγαινε κόντρα σε κάτι το οποίο θέλει ο Ελληνικός Λαός και έχει πλήρη πολιτική επιτυχία. Άρα, δεν έχω κανένα πρόβλημα να σας πω «ναι, συνεχίζω τη λογική της προηγουμένης Κυβερνήσεως και του κ. Χατζηδάκη». Κανένα, απολύτως, πρόβλημα, δεν κατάλαβα γιατί μου το είπατε ως κατηγορία.

Οφείλω, όμως, να σας πω ότι είπατε και κάτι άλλο, το οποίο είχε ακόμη μεγάλο ενδιαφέρον για μένα. Είπατε ότι «οι ρυθμίσεις που φέρνετε στο παρόν νομοσχέδιο», π.χ. για την κατά παραγγελία εργασία και τα διάφορα άλλα μέτρα που παίρνουμε, «καθιστούν την αγορά εργασίας μια ζούγκλα». Λάθος. «Ζούγκλα» είναι τώρα. Ξέρετε γιατί είναι τώρα; Τι είναι αυτό που ξεχωρίζει τη ζούγκλα από τις οργανωμένες κοινωνίες; Ότι στη ζούγκλα ισχύει μόνο ένας νόμος, το δίκαιο του ισχυρότερου, κανένας άλλος. Αυτή είναι η ζούγκλα. Ποια είναι η διαφορά των ανθρώπινων κοινωνιών; Ότι χρησιμοποιούν τη νομοθεσία με τέτοιο τρόπο που να θέτει όρια ακόμα και στον ισχυρό και άρα πλην του «δικαίου του ισχυροτέρου» να ισχύει και μια σειρά άλλων δικαιικών κανόνων.

Σήμερα στην αγορά εργασίας δουλεύουν πάρα πολλοί σε δεύτερη εργασία με «μαύρη εργασία», ναι» ή όχι»; Σήμερα δουλεύουν πολλοί «εξτραδάκια» τα σαββατοκύριακα, ναι ή όχι; Υπάρχει αυτό, ναι ή όχι»; Αν πείτε όχι, θα είστε καταγέλαστοι. Δηλαδή, θα είναι σαν να λέτε ότι ζείτε σε άλλον πλανήτη. Αν πείτε ναι, θα αναγκαστείτε να συμφωνήσετε μαζί μας ότι, εφόσον αυτό συμβαίνει, για να φύγουμε από τη «ζούγκλα» που είναι το δίκαιο του ισχυρότερου, δηλαδή η «μαύρη» εργασία, πρέπει να θέσουμε κάποιους κανόνες στο πώς θα γίνεται αυτό.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του ΚΚΕ):** *(Ομιλεί εκτός μικροφώνου)*

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Δεν ακούγεστε, κ. Κατσώτη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Οι προηγούμενοι κανόνες είναι αυτό που ισχύει σήμερα, δηλαδή η «ζούγκλα» της μαύρης και ανασφάλιστης, παράνομης εργασίας. Αυτό που εισηγείται η Κυβέρνηση και εγώ προσωπικά - οφείλω να πω ότι θα ακουστεί αλαζονικό – είναι, εκεί που υπάρχει «μαύρη» κι ανασφάλιστη εργασία μπροστά στα μάτια μας, να βρούμε έναν τρόπο να γίνει «λευκή» και ρυθμισμένη, δηλαδή με περισσότερα δικαιώματα για τον εργαζόμενο και περισσότερα έσοδα και για τον εργαζόμενο και για το Κράτος. Αυτή είναι η δική μας πρόταση. Όσοι λέτε όχι σε αυτά τα μέτρα χωρίς να προτείνετε κάτι άλλο, στην ουσία θέλετε να παραμείνει ο «νόμος της ζούγκλας» στην αγορά εργασίας και το ανάποδο.

Ο κ. Κατσώτης λέει όχι σε όλα. Εσείς, κ. Κατσώτη – για να το πάμε λίγο ιδεολογικά – πιστεύετε στον κεντρικό σχεδιασμό της οικονομίας, δεν πιστεύετε στις ιδιωτικές επιχειρήσεις. Τα άρθρα αυτά αφορούν στην καπιταλιστική οργάνωση της οικονομίας, δηλαδή αφορούν στον τρόπο που θα μπορούν να λειτουργούν και να επιβιώνουν οι επιχειρήσεις και οι εργαζόμενοι στις μεταξύ τους σχέσεις σε καπιταλιστική οργάνωση. Δεν αφορούν στο δικό σας μοντέλο που είναι κομμουνιστικό. Το καταλαβαίνουμε αυτό; Εσείς, πιστεύετε στον κεντρικό σχεδιασμό της οικονομίας. Δηλαδή, το Κράτος σου λέει «εσύ θα είσαι σερβιτόρος, εσύ θα είσαι καθηγητής, εσύ θα είσαι επιστήμονας, εσύ θα είσαι μουσικός, εσύ θα είσαι χορευτής». Αυτό πιστεύετε, εσείς.

 Εγώ πιστεύω στην ελευθερία του ατόμου. Δεν το θέλω αυτό. Αυτό θα πει κομμουνισμός, για να συνεννοούμαστε. Αυτά είναι τα βασικά, το «άλφα και το ωμέγα» της μαρξιστικής θεωρίας αυτό που λέμε τώρα. Δεν λέμε κάτι περίεργο. Η βασική διαφορά φιλελευθέρων και υμών είναι αυτή. Εμείς πιστεύουμε στην ελευθερία της επιλογής και στην οικονομία, στην αυτονομία, εσείς πιστεύετε στο κρατικό μονοπώλιο. Τι να κάνουμε τώρα;

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** Να συμπληρώσετε, όμως, ότι μέσα σε αυτή την κοινωνία που εσείς οργανώνετε και νομοθετείτε για αυτήν, ότι υπάρχουν εργαζόμενοι οι οποίοι παλεύουν για το δίκιο τους και για όρους αμοιβής και εργασίας τέτοιους που ξεφεύγουν από όσα δεν θέλει η καπιταλιστική ιδιοκτησία.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Πάλι, διότι πάμε να το κάνουμε ιδεολογική ζήτηση. Η «μαγεία» του καπιταλισμού και ο λόγος που σας συνέτριψε ιδεολογικά και πολιτικά στον 20ο αιώνα και σας εξαφάνισε από όπου βρεθήκατε, είναι η εξής μία. Ο καπιταλισμός επιτρέπει, εντός του καπιταλισμού, την κοινωνική κινητικότητα και, βεβαίως, ένα από τα εργαλεία κοινωνικής κινητικότητας είναι και η διεκδίκηση της εργατικής τάξης, των εργαζομένων, οι απεργίες. Αυτά δεν τα απαγορεύει ο καπιταλισμός. Οι απεργίες απαγορεύονται στα κομμουνιστικά καθεστώτα. Στον κομμουνισμό δεν υπάρχει απεργία.

Μια φορά που είχα δει ένα βίντεο να κάνουν απεργία στη Σοβιετική Ένωση σε ένα εργοστάσιο και πήγαν με καλάσνικοφ και τους σκοτώσανε. Κατευθείαν, τσάκα-τσάκα, ούτε δεύτερη δεν υπήρχε. Η απεργία είναι καπιταλιστικό δικαίωμα, δεν είναι κομμουνιστικό. Μην μπερδεύεστε. Στο δικό σας καθεστώς που ονειρεύεστε απεργία δεν υπάρχει καθόλου. Άρα, για να είμαστε συνεννοημένοι, όλα αυτά τα εργαλεία που αναφέρατε είναι εργαλεία ημών των καπιταλιστών και γιατί τα έχουμε θεσμοθετήσει; Γιατί ο καπιταλισμός, επειδή είναι σύστημα ελευθερίας και επιτρέπει την κοινωνική κινητικότητα, για αυτό επιτρέπει και τη διεκδίκηση. Αυτή είναι η υπεροχή του. Για αυτό σας κέρδισε. Εσείς γίνατε μονολιθικοί, μείνατε σε ένα πράγμα και σβήσατε. Αυτό έγινε. Κλείνουμε την παρένθεση.

Άρα, λοιπόν, για να επανέλθουμε το νομοσχέδιο. Τι κάνουμε εμείς; Εμείς λέμε, κυρίες και κύριοι συνάδελφοι, με ειλικρίνεια μεταξύ μας, αυτές οι μορφές εργασίας που πάμε να ρυθμίσουμε, ανεξαρτήτως της βουλήσεως – θα έρθω μετά στον συνάδελφο των «Σπαρτιατών», τον κύριο Δημητριάδη, αν το λέω σωστά – υφίστανται μορφές εργασίας ή δεν υφίστανται; Κάθε λογικός άνθρωπος θα σας πει υφίστανται. Πολύ ωραία.

Πάμε τώρα να δούμε πώς μπορούμε να τις ρυθμίσουμε; Εάν αφετηριακά η θέση σας είναι ότι δεν θέλουμε καμία ρύθμιση – αυτό περίπου είπατε όλα τα κόμματα αυτά στη Βουλή – στην ουσία λέτε να συνεχίσουμε εδώ που είμαστε σήμερα. Εμείς δεν το θέλουμε. Εμείς θέλουμε να είναι ολοκληρωμένα. Το αν διαφωνείτε επί των ρυθμίσεων, δηλαδή αν θέλετε μια νομοτεχνική βελτίωση εδώ ή κάπου να είναι διαφορετικά, εκείνη είναι άλλη κουβέντα. Θα ήταν πολύ ενδιαφέρον για μένα ως Υπουργός Εργασίας, να έχετε κάνει τέτοιου τύπου κριτική, γιατί πιθανόν να έχετε και μια καλή ιδέα να φέρετε σε αυτό ότι «εγώ το κάνω καλύτερα». Δυστυχώς, μπήκατε στη Βουλή με μια συνολική απόρριψη. Λάθος, κατά τη γνώμη μου.

Πάμε να ελέγξουμε. Ελέγχουμε και η ανεξάρτητη αρχή της Επιθεώρησης Εργασίας έχει αυξήσει πάρα πολύ τους ελέγχους, για αυτό υπάρχει και το νούμερο 1.200 οι έλεγχοι το 2022, έλεγχοι της Επιθεώρησης Εργασίας για εργατικά ατυχήματα ή υπέρβαση ωραρίου και κούραση και τέτοια. Είναι αυτό που με ρωτήσατε, κύριε Μουλκιώτη.

Τώρα, με ρωτήσατε γιατί δεν δίνουμε το συν 40% στον επισιτισμό και στον τουρισμό. Μα το απήντησα χθες στον εκπρόσωπο, τον κύριο Χότζογλου, των εργαζομένων στον τουρισμό. Είπαμε ότι ο επισιτισμός και ο τουρισμός έχουν δική τους κλαδική σύμβαση, άρα εμείς ακολουθούμε τη δική τους κλαδική σύμβαση. Τα έχουνε βρει, δηλαδή, στον τουρισμό οι εργαζόμενοι με τους εργοδότες. Για ποιο λόγο να πάει το Κράτος σε ένα χώρο της οικονομίας που οι εργαζόμενοι με τους εργοδότες έχουν από κοινού υπογράψει μία κλαδική σύμβαση και συμφωνούν για τα ωράρια, για τις αμοιβές, για τα πάντα, να πάει ο Υπουργός Εργασίας και να πει ότι «διαφωνώ με αυτό που εσείς οι δύο έχετε συμφωνήσει και θέλω να κάνετε κάτι άλλο»; Δεν γίνεται αυτό. Εκεί υπάρχει συμφωνία. Μακάρι να υπάρξει συμφωνία κλαδική σε όλους τους κλάδους της οικονομίας. Εγώ θα το προτιμούσα περισσότερο από όλα.

Τώρα πάμε λίγο και στον κύριο Δημητριάδη, γιατί με ενδιαφέρει και αυτή η ιδεολογική συζήτηση. Ο κύριος Δημητριάδης είπε ταυτόχρονα δύο πράγματα. Είπε ότι «θέλουμε να μπορεί να εργάζεται κάποιος μόνο ένα οκτάωρο, μόνο πέντε ώρες την εβδομάδα και να έχει τις αμοιβές που του επιτρέπουν να έχει μια καλύτερη ζωή, ελεύθερο χρόνο» και όλα τα άλλα που τα είπατε. Πολύ ωραία. Από την άλλη είπατε ότι «πρέπει να προσέξετε πώς γίνονται τα πρόστιμα και οι έλεγχοι κλπ., για το ύψος, για να μην δημιουργούνται προβλήματα στη λειτουργία των επιχειρήσεων». Πάμε να δούμε λίγο αυτό που είπατε.

Ξέρετε, στον Αριστοτέλη υπάρχει μια σειρά βιβλίων, όλα μαζί μεταγενέστερα, όχι επί του Αριστοτέλους, που ονομάστηκαν «Το Όργανον». Αυτή είναι η λεγόμενη επιστήμη της λογικής. Μέσα λοιπόν σε αυτά τα έργα του Αριστοτέλη υπάρχει ένα βιβλίο που ονομάζεται «Σοφιστικοί Έλεγχοι». Σε αυτό το βιβλίο ο Αριστοτέλης προσπαθεί να εξηγήσει στους ανθρώπους πώς θα μπορούν να καταλάβουν αν αυτό που λέμε είναι ορθό ή λάθος.

Τι λέει; Λέει μια πολύ απλή τεχνική. Λέει, «θα γράφετε την κάθε σας σκέψη με τη σειρά», για αυτό εγώ πολλές φορές βγαίνω στα κανάλια και λέω με την σειρά. Θα τα βάλουμε με την σειρά. Αν το ένα ακυρώνει το άλλο, αν το ένα σας επιχείρημα ακυρώνει το άλλο, τότε πάει να πει ότι κάπου κάνετε λάθος. Αν, αντίθετα, το ένα επιχείρημα συμπληρώνει το άλλο και το ενισχύει, πάει να πει ότι αυτό που λέτε είναι σωστό. Πάμε λοιπόν να δούμε. Το πρώτο σας επιχείρημα, «θέλω οι εργαζόμενοι να παίρνουν πολύ μεγαλύτερες αμοιβές». Αυτό που είπατε «να ζει κάποιος μόνο με οκτάωρη εργασία και μόνο με πενθήμερη εργασία» σημαίνει να έχουν πολύ μεγαλύτερες αμοιβές.

Το δεύτερο επιχείρημα σας είναι ότι «οι επιχειρήσεις δεν μπορούν να πληρώνουν εξαιρετικά μεγάλα πρόστιμα γιατί αυτό μπορεί να τους οδηγήσει σε κλείσιμο». Άρα οι επιχειρήσεις δεν έχουν μεγάλο περιθώριο ταμειακό. Δεν είναι αυτό που λέμε υπερκερδοφόρες, αλλά μπορεί ένα υψηλό πρόστιμο να τις καταστρέψει και να τις κλείσει. Αν μπορεί να τις κλείσει ένα υψηλό πρόστιμο, πόσο περισσότερο θα τις έκλεινε μια πολύ μεγαλύτερη αύξηση των αποδοχών στον μισθό των εργαζομένων. Άρα το ένα σας επιχείρημα ακυρώνει το δεύτερο επιχείρημα.

**ΠΕΤΡΟΣ ΔΗΜΗΤΡΙΑΔΗΣ (Ειδικός Αγορητής της Κ.Ο. «ΣΠΑΡΤΙΑΤΕΣ»):** Όχι.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης**): Τι όχι; Προφανώς και είναι έτσι.

**ΠΕΤΡΟΣ ΔΗΜΗΤΡΙΑΔΗΣ(Ειδικός Αγορητής της Κ.Ο. «ΣΠΑΡΤΙΑΤΕΣ»):** *(Ομιλεί εκτός μικροφώνου)*

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης**): Αν μία επιχείρηση διπλασιάζει τους μισθούς των εργαζομένων της έτσι ώστε να μπορούν οι εργαζόμενοι να βγάζουν από τη μία δουλειά τα χρήματα που θα βγάζουν από τις δύο δουλειές, το μηνιαίο τους κόστος θα είναι πάνω από 50.000 ευρώ. Άρα αν τα 50.000 ευρώ κλείνουν μια επιχείρηση στην μία περίπτωση, τα 50.000 ευρώ κλείνουν και στην άλλη περίπτωση. Αυτό προσπαθώ να σας εξηγήσω.

Εγώ χαίρομαι που κάνατε και τη δεύτερη παρατήρηση, μήπως καταλάβετε το λάθος της πρώτης. Οι επιχειρήσεις δεν μπορούν να δίνουν μισθούς πάνω από τα όρια της ανταγωνιστικότητας τους. Εάν δίνουν οι επιχειρήσεις μισθούς πάνω από τα όρια της ανταγωνιστικότητα τους κλείνουν, χρεοκοπούν. Η ανταγωνιστικότητα των επιχειρήσεων δεν μπορεί να ρυθμιστεί με νόμο του Κράτους. Για ποιο λόγο; Διότι ο ανταγωνισμός δεν είναι μόνο εσωτερικός. Δεν είμαστε μία χώρα απομονωμένη από τη διεθνή οικονομία και είμαστε μόνοι μας και άρα μπορεί το κράτος περιοριστικά να πει «σε αυτήν την επιχείρηση θα δίνω αυτό το μισθό», διότι οι επιχειρήσεις όλες ανταγωνίζονται η μια την άλλη σε διεθνές επίπεδο.

Άρα αν έρθει ένα κράτος και πει «επιβάλλω στις επιχειρήσεις στην Ελλάδα να δίνουν διπλάσιους μισθούς για να μπορούν να ζουν οι εργαζόμενοι μόνο με ένα οκτάωρο και ένα πενθήμερο», επειδή αυτές οι επιχειρήσεις, είτε πουλάνε τουρισμό, είτε πουλάνε φαγητό, είτε παράγουν παπούτσια, είτε παρέχουν ιατρικές υπηρεσίες, ότι θέλετε πείτε, θα ανταγωνίζονται ομοειδείς επιχειρήσεις σε άλλες χώρες της Ευρωπαϊκής Ένωσης και του κόσμου και οι δικές μας επιχειρήσεις θα είναι ακριβότερες ως προς τη λειτουργία τους, θα χάνουν σε ανταγωνιστικότητα και θα κλείνουν. Άρα δεν μπορούμε με νόμο να πάμε να διπλασιάσουμε τους μισθούς, γιατί στο τέλος θα είμαστε όλοι άνεργοι. Τι λέει, λοιπόν, το παρόν νομοσχέδιο;

Να κάνω μια παρένθεση. Ποιος δεν θα ήθελε να δουλεύουμε όχι 8 ώρες την ημέρα, μία ώρα την ημέρα, να δουλεύουμε επί εθελοντικής βάσεως σας λέω εγώ, και να πληρωνόμαστε όχι 1.000 ευρώ, 5.000 ευρώ και να μην έχουμε ένα μήνα άδεια το χρόνο, έξι μήνες άδεια το χρόνο; Ποιος θα έλεγε όχι σε όλα αυτά; Εγώ δεν θα έλεγα όχι σίγουρα. Γίνονται; Και εγώ θα ήθελα να είμαι ψηλός, ξανθός, γαλανομάτης και να έχω six-pack. Δεν γίνεται, τι να κάνουμε τώρα; Γεννήθηκα μελαχρινός, κοντός. Τι να κάνουμε; Δεν γίνονται όλα αυτά, δεν γίνονται όλα όπως τα θέλουμε. Άρα στη ζωή ερχόμαστε και διαχειριζόμαστε την πραγματικότητα.

Τι λέει λοιπόν η πραγματικότητα; Το επίπεδο των μισθών που δίνουν οι ιδιωτικές επιχειρήσεις στην Ελλάδα είναι αυτό, γιατί αυτό αντέχει η οικονομία. Κάποιος εργαζόμενος μπορεί να κρίνει ότι αυτή η δουλειά που έχει το εισόδημά του, επαρκεί για τις δικές του ανάγκες. Πολύ ωραία, «με γεια του με χαρά του», αξιολογεί περισσότερο τον ελεύθερο του χρόνο ή κάτι άλλο θέλει να κάνει. Κάποιος άλλος εργαζόμενος, όμως, αισθάνεται ότι αυτό το εισόδημα δεν επαρκεί για τις δικές του ανάγκες. Τι κάνουμε τώρα για τον δεύτερο, κύριοι συνάδελφοι του ΠΑΣΟΚ; Τι λέτε εσείς; «Να μη δουλεύεις σε δεύτερο εργοδότη». Να μην δουλεύει.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο «ΠΑΣΟΚ - ΚΙΝΗΜΑ ΑΛΛΑΓΗΣ»**): Όχι, δεν καταλάβατε καλά, κύριε Υπουργέ.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης**): Πως δεν το λέτε; Θα ψηφίσετε το άρθρο; Εγώ αυτό κατάλαβα από την ομιλία σας.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο «ΠΑΣΟΚ - ΚΙΝΗΜΑ ΑΛΛΑΓΗΣ»**): Θα τα πούμε αργότερα.

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης**): Ωραία, θα με διορθώσετε, θα πάρετε τον λόγο να εξηγήσετε τι εννοείτε. Ξαναλέω, λοιπόν, εμείς τι λέμε; «Ανήκεις, κύριε εργαζόμενε, στην κατηγορία εκείνη που λες ότι με αυτό το μισθό που παίρνω δεν μου φτάνουν τα λεφτά; Σου επιτρέπουμε να δουλεύεις νόμιμα και σε δεύτερο εργοδότη και απαγορεύουμε στον πρώτο εργοδότη να σου επιβάλλει, να σου απαγορεύσει, να σε αναγκάζει να μην βρεις άλλη δουλειά».

  Για ποιο λόγο; Γιατί σεβόμαστε την επιθυμία σου να κερδίζεις περισσότερα χρήματα, αλλά αυτό πια θα το κάνουμε νόμιμα. Και θα το κάνουμε νόμιμα γιατί; Πρώτον, γιατί θα πληρώνουν τις ασφαλιστικές εισφορές οι εργοδότες στον ΕΦΚΑ και άρα θα αυξηθούν τα έσοδα των ασφαλιστικών μας ταμείων, που είναι ένα μεγάλο ζήτημα για το μέλλον.

Δεύτερον, δηλώνοντάς το θα πληρώνουν περισσότερους φόρους και θα υπάρχουν περισσότερα φορολογικά έσοδα, ώστε να μπορούμε μετά συνολικά να μειώνουμε τους φόρους για όλους τους συμπολίτες μας. Τρίτον, διότι με τα έσοδα που θα πληρώνεις, θα πάρεις στο τέλος περισσότερη σύνταξη από ό,τι παίρνεις τώρα και άρα θα μπορεί να έχει καλύτερη ποιότητα ζωής και την εποχή που θα έχεις μεγαλώσει. Τέταρτον, γιατί όντας νόμιμος και σε «άσπρη εργασία» αποκτάς εργατικά δικαιώματα, προστασία από εργατικά ατυχήματα και όλα τα υπόλοιπα τα οποία παρέχει η «άσπρη εργασία».

Τι λέτε όλοι εσείς; Λέτε να πούμε στον εργαζόμενο αυτό, σου απαγορεύω να πας να βρεις δεύτερη δουλειά. Αυτό λέτε. Και αν αυτόν δεν του φτάνουν τα λεφτά, τι του λέτε να κάνει; Να δουλεύει παράνομα. Γιατί, προφανώς, κάποιος που δεν του φτάνουν τα λεφτά και χρειάζεται αυτά τα λεφτά, τι θα κάνει; Θα δουλέψει παράνομα. Άρα, εσείς προτιμάτε ένας εργαζόμενος να δουλεύει παράνομα από το να δουλεύει νόμιμα. Αυτό εγώ το ονομάζω υποκρισία. Είναι βαθιά υποκρισία.

Η Κυβέρνηση του Κυριάκου Μητσοτάκη και τουλάχιστον η δική μου θητεία στο Υπουργείο Εργασίας, θέλω να συνδεθεί με μια εποχή ειλικρίνειας στις εργασιακές σχέσεις. Δεν έχουν να φοβηθούν τίποτα οι εργαζόμενοι στις μεταρρυθμίσεις μας. Οι μεταρρυθμίσεις μας είναι απολύτως σταθμισμένες, ώστε να βοηθήσουν τους εργαζόμενους να αυξήσουν τα εισοδήματά τους, όπως κάναμε με τις τριετίες που τις φέρνουμε δύο χρόνια γρηγορότερα, αλλά ταυτόχρονα αυτό να γίνεται με ένα τέτοιο τρόπο, ώστε να μη διακινδυνεύουμε την ύπαρξη της ιδιωτικής οικονομίας στην Ελλάδα.

Άκουσα χθες, με πολύ μεγάλη ένταση, τον ανεξάρτητο κύριο συνάδελφο από τους «Σπαρτιάτες» – δεν ξέρω βέβαια τα εσωτερικά σας, δεν πρόλαβα να τα παρακολουθήσω – ο οποίος μίλαγε για την ανάγκη αντικαπιταλιστικής δράσης. Έλα Χριστέ και Παναγιά. Στον 21ο αιώνα, που έχουν γίνει καπιταλιστές οι Κινέζοι, στον 21ο αιώνα που πάει ο Πρόεδρος της Αμερικής επίσημο ταξίδι στο Ανόι στο Βιετνάμ, που κάνανε τον πόλεμο του Βιετνάμ – το θυμάστε, κύριε συνάδελφε – και οι λεγόμενοι Κομμουνιστές του Βιετνάμ υποδέχονται με κόκκινο χαλί τον Πρόεδρο Αμερικής. Γιατί το Βιετνάμ, που έχει κομμουνιστικό κόμμα στην ηγεσία, με σφυροδρέπανο μάλιστα, έχει φυσικά μια οργανωμένη καπιταλιστική οικονομία.

Θα πω και τι μου έτυχε, γιατί μπορώ να το πω επειδή είναι δημόσιο. Ήρθαν πριν λίγο καιρό στο γραφείο μου μέλη του πολίτμπιρο του Βιετνάμ. Τους είδαμε με τον κ. Σπανάκη. Μας φέρανε και ένα βιβλιαράκι του κόμματός τους με το σφυροδρέπανο απέξω και ποιο ήταν το αίτημα; Να αδελφοποιηθεί, λέει, το Κομμουνιστικό Κόμμα του Βιετνάμ με τη Νέα Δημοκρατία. Ήρθαν να με δουν ως Αντιπρόεδρο της Ν.Δ. Τους απάντησα, «μα συγγνώμη, στην Ελλάδα έχουμε Κομμουνιστικό Κόμμα» και μου απάντησαν, «εμείς τι δουλειά έχουμε με αυτούς; Εμείς είμαστε κανονικοί άνθρωποι». Οι Βιετναμέζοι κομμουνιστές έχουν κάνει καπιταλιστικό καθεστώς, έχουν το σφυροδρέπανο να ανεμίζει, να το βλέπουν και να δακρύζουν, και καλούν τον Πρόεδρο της Αμερικής. Σε αυτό τον κόσμο που ζούμε τώρα, έρχεστε εσείς, ένα υποτιθέμενο κόμμα της Δεξιάς και μιλάει για Αντικαπιταλιστική δράση.

**ΚΩΝΣΤΑΝΤΙΝΟΣ ΦΛΩΡΟΣ:** Εγώ είμαι Έλληνας. Ούτε Αμερικάνος είμαι ούτε Βιετναμέζος. Έλληνας έχω γεννηθεί και Έλληνας θα παραμείνω.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Εντάξει, εσύ είσαι με τον Κασιδιάρη, το καταλάβαμε. Για να είμαι ειλικρινής και θέλω να σας δώσω τα εύσημα, ως υπάλληλος του Κασιδιάρη έχετε δίκιο να μιλάτε για την καπιταλιστική δράση, γιατί αυτό είναι η έννοια του εθνικοσοσιαλισμού. Αυτό που λέτε εσείς είναι ο εθνικοσοσιαλισμός. Ο εθνικοσοσιαλισμός, αν δεν το ξέρετε, ήταν κίνημα της Αριστεράς.

**ΚΩΝΣΤΑΝΤΙΝΟΣ ΦΛΩΡΟΣ:** «Το υπάλληλος του Κασιδιάρη», πού το βασίζετε; Θέλετε να μου απαντήσετε λίγο σε αυτό;

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Δεν χρειάζεται. Γνωριζόμαστε στην Ελλάδα όλοι.

**ΚΩΝΣΤΑΝΤΙΝΟΣ ΦΛΩΡΟΣ:** Μάλλον δεν γνωρίζετε εσείς καλά.

**ΣΠΥΡΙΔΩΝ-ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Επανέρχομαι, λοιπόν.

**ΚΩΝΣΤΑΝΤΙΝΟΣ ΦΛΩΡΟΣ:** Συγγνώμη, εδώ μπορεί να παρέμβει ο εισαγγελέας, επειδή με λέει υπάλληλο του Κασιδιάρη.

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Θα μου κάνετε μήνυση. Το νομοσχέδιο αυτό θα κριθεί στην πράξη και στη λειτουργία του από το χώρο της εργασίας των εργαζομένων, όπως όλα τα σχετικά νομοσχέδια. Προσωπικά πιστεύω ότι θα κριθεί απολύτως θετικά, γιατί το νομοσχέδιο αυτό επιτρέπει στους εργαζόμενους να κάνουν νόμιμα περισσότερα πράγματα, να αυξάνουν, εφόσον το επιθυμούν, περισσότερο τα εισοδήματά τους και να οργανώνουν τη ζωή τους κατά πιο τίμιο και ειλικρινή τρόπο. Για αυτό και προσωπικά δεν πιστεύω ότι θα έχουμε καμία συγκλονιστική απεργία την Πέμπτη ή κάποιες συγκλονιστικές διαδηλώσεις τις επόμενες εβδομάδες.

Θα κάνετε εσείς αυτό που πρέπει να κάνετε, Κ.Κ.Ε. είστε. Άμα δεν κάνετε καμιά διαδήλωση. ποιος ο λόγος της υπάρξεώς σας. Λογικό είναι. Θα έπρεπε να κάνετε μια διαδήλωση την εβδομάδα, τουλάχιστον. Εσείς να διαδηλώσετε, όπως το μήλο με το γιατρό. «Ένα μήλο την ημέρα τον γιατρό τον κάνει πέρα». Κάπως έτσι γίνεται και με τις διαδηλώσεις. Θέλετε να κάνετε κάθε μέρα; Δικαίωμά σας. Στη δημοκρατία που αρέσει σε μένα, το να κάνετε εσείς διαδήλωση είναι επιτρεπτό και μια χαρά.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. του Κ.Κ.Ε.):** *(Ομιλεί εκτός μικροφώνου)*

**ΣΠΥΡΙΔΩΝ - ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Το μεγάλο πρόβλημα που έχω με εσάς είναι ότι, αν εσείς ποτέ παίρνατε την εξουσία και άλλοι σαν και εμένα ήθελαν να κάνουν διαδήλωση εναντίον σας, θα μας μπαγλαρώνατε. Αυτή είναι η βασική μας διαφορά.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. Κ.Κ.Ε.):** *(Ομιλία εκτός μικροφώνου)*

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Αυτή είναι η βασική μας διαφορά. Να μην το ξεχνάτε. Κάνετε διαδηλώσεις γιατί εμείς είμαστε δημοκράτες. Στα δικά σας καθεστώτα, κύριε Κατσώτη, δεν έκανε κανένας διαδήλωση γιατί τον σκότωναν με καλάσνικοφ. Αυτή είναι η διαφορά.

**ΧΡΗΣΤΟΣ ΚΑΤΣΩΤΗΣ (Ειδικός Αγορητής της Κ.Ο. Κ.Κ.Ε.):** *(Ομιλία εκτός μικροφώνου)*

**ΣΠΥΡΙΔΩΝ – ΑΔΩΝΙΣ ΓΕΩΡΓΙΑΔΗΣ (Υπουργός Εργασίας και Κοινωνικής Ασφάλισης):** Άρα, για να το κλείσουμε, το νομοσχέδιο με τις νομοτεχνικές βελτιώσεις που είπα και χθες και θα καταθέσουμε κατά την έναρξη της Ολομέλειας με την τροπολογία για την ασφαλιστική κάλυψη όλων των πληγεισών περιοχών, ώστε οι άνθρωποι οι οποίοι έχουν χρέη στον ΕΦΚΑ και έχουν χάσει την πλήρη και ανεμπόδιστη πρόσβασή τους στο Σύστημα Υγείας, να την αποκτήσουν λόγω της μεγάλης καταστροφής.

Με τις τριετίες που ανακοίνωσε ο κ. Πρωθυπουργός το Σάββατο το βράδυ και εξειδικεύσαμε εμείς τις επόμενες ημέρες με τους συνεργάτες μου στο Υπουργείο Εργασίας, θα είναι πλήρως έτοιμο από την αρχή της συνεδριάσεως της Πέμπτης. Στις διορθώσεις αυτές, να επαναλάβω, θα έχουμε διευκρινήσεις, όπως το άρθρο για τα 10.500 ευρώ πρόστιμο στις επιχειρήσεις που χρησιμοποιούν την κάρτα εργασίας, ώστε να μην υπάρχει σύγχυση ως προς το τι είναι αυτό που τιμωρείται με 10.500 ευρώ. Θα τιμωρείται μόνον η ψευδής χρήση της κάρτας. Αυτό μας ενδιαφέρει. Μας ενδιαφέρει αυτός που επί σκοπώ και με δόλο μας είπε ψέματα ότι ο εργαζόμενος βγήκε, χτύπησε την κάρτα και ξαναμπήκε μέσα και αν θα δουλεύει με υποδηλωμένη εργασία. Αυτά, καθώς και οι άλλες αλλαγές που είπαμε χθες, όπως βεβαίως, για τους ιατρούς εργασίας, η προτεραιότητά τους και τα λοιπά τα οποία είπαμε.

Επίσης, θα βάλουμε στην νομοτεχνική βελτίωση, κυρία Λινού, και το θέμα ότι πρέπει να ρυθμιστεί στην Κοινή Υπουργική Απόφαση, μετά από πρόταση του ΚΕΣΥ και τα λοιπά, ο τρόπος εκπαίδευσης των όποιων επιπλέον ιατρικών ειδικοτήτων. Δέχομαι ότι αυτό που είπατε είναι σωστό, ότι θα πρέπει να υπάρχει κάποια ενδιάμεση εκπαίδευση μεταξύ της όποιας ιατρικής ειδικότητας και των ασκήσεων καθηκόντων ιατρών εργασίας κατά τον τρόπο που θα επιλέξει το ιατρικό σώμα. Εμεί δεν θα εμπλακούμε σε αυτά. Θα τα αποφασίσουν οι γιατροί μεταξύ τους και ο Υπουργός Εργασίας θα υπογράψει μαζί με τον Υπουργό Υγείας. Ευχαριστώ πάρα πολύ.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Και εμείς ευχαριστούμε, κ. Υπουργέ.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Κύριε Πρόεδρε, μισό λεπτό.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Όχι. Τελειώσαμε νομίζω. Έχουμε και την Ολομέλεια. Κύριε Μουλκιώτη, υπάρχει και η Ολομέλεια στην οποία μπορείτε να τα πείτε.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Μισό λεπτό.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Μα, δεν μπορούμε να ανοίξουμε πάλι διάλογο, γιατί αν μιλήσετε εσείς θα μιλήσουν και οι υπόλοιποι. Οπότε δεν γίνεται.

**ΓΕΩΡΓΙΟΣ ΜΟΥΛΚΙΩΤΗΣ (Ειδικός Αγορητής της Κ.Ο. «ΠΑΣΟΚ – ΚΙΝΗΜΑ ΑΛΛΑΓΗΣ»):** Δεν θα μιλήσω. Απλώς, ήθελα να υπενθυμίσω, στον κ. Υπουργό, ότι δεν απάντησε σε καμία από τις ερωτήσεις και παρερμήνευσε τις θέσεις τις οποίες καταθέσαμε.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Κυρίες και κύριοι συνάδελφοι, ολοκληρώθηκε η επεξεργασία και εξέταση του σχεδίου νόμου του Υπουργείου Εργασίας και Κοινωνικής Ασφάλισης «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας». Πριν προχωρήσουμε στην ψηφοφορία επί των άρθρων και επί του συνόλου, ανακεφαλαιώνουμε με τις θέσεις των κομμάτων:

Η Εισηγήτρια της Πλειοψηφίας, **υπέρ**.

Ο Εισηγητής της Μειοψηφίας, **κατά**.

Ο Ειδικός Αγορητής της Κ.Ο. «ΠΑΣΟΚ – Κίνημα Αλλαγής», **επιφύλαξη**.

Ο Ειδικός Αγορητής της Κ.Ο «Κ.Κ.Ε.», **κατά**.

Ο Ειδικός Αγορητής της Κ.Ο «ΣΠΑΡΤΙΑΤΕΣ», **κατά**.

Η Ειδική Αγορήτρια της Κ.Ο «Ελληνική Λύση - ΚΥΡΙΑΚΟΣ ΒΕΛΟΠΟΥΛΟΣ», **κατά**.

Η Ειδική Αγορήτρια της Κ.Ο «Δημοκρατικό Πατριωτικό Κίνημα ‘’ΝΙΚΗ’’», **κατά**.

Ο Ειδικός Αγορητής της Κ.Ο «ΠΛΕΥΣΗ ΕΛΕΥΘΕΡΙΑΣ - ΖΩΗ ΚΩΝΣΤΑΝΤΟΠΟΥΛΟΥ», **κατά**.

Στο σημείο αυτό ερωτάται η Επιτροπή: Γίνονται δεκτά τα άρθρα 1 έως 34 του σχεδίου νόμου;

**ΠΟΛΛΟΙ ΒΟΥΛΕΥΤΕΣ**: Ναι, ναι.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Τα άρθρα 1 έως 34 του σχεδίου νόμου, γίνονται δεκτά, ως έχουν, κατά πλειοψηφία.

Ερωτάται η Επιτροπή: Γίνεται δεκτό και το ακροτελεύτιο άρθρο;

**ΠΟΛΛΟΙ ΒΟΥΛΕΥΤΕΣ**: Ναι, ναι.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Γίνεται δεκτό και το ακροτελεύτιο άρθρο και ερωτάται η Επιτροπή εάν το σχέδιο νόμου γίνεται δεκτό και στο σύνολό του.

**ΠΟΛΛΟΙ ΒΟΥΛΕΥΤΕΣ**: Ναι, ναι.

**ΔΙΟΝΥΣΙΟΣ ΑΚΤΥΠΗΣ (Προεδρεύων της Επιτροπής):** Δεκτό, κατά πλειοψηφία. Συνεπώς, το σχέδιο νόμου του Υπουργείου Εργασίας και Κοινωνικής Ασφάλισης «Για την ενίσχυση της εργασίας - Ενσωμάτωση της Οδηγίας (ΕΕ) 2019/1152 του Ευρωπαϊκού Κοινοβουλίου και του Συμβουλίου της 20ής Ιουνίου 2019 - Απλοποίηση ψηφιακών διαδικασιών και ενίσχυση της Κάρτας Εργασίας - Αναβάθμιση της επιχειρησιακής λειτουργίας του Υπουργείου Εργασίας και Κοινωνικής Ασφάλισης και της Επιθεώρησης Εργασίας», γίνεται δεκτό επί της αρχής, επί των άρθρων και στο σύνολο του, κατά πλειοψηφία.

 Στο σημείο αυτό έγινε η γ΄ ανάγνωση του καταλόγου των μελών της Επιτροπής. Παρόντες ήταν οι βουλευτές κ.κ. Ακτύπης Διονύσιος, Βρεττάκος Γεώργιος, Γιόγιακας Βασίλειος, Γκολιδάκης Διαμαντής, Ευθυμίου Άννα, Ιατρίδη Τσαμπίκα (Μίκα), Καλλιάνος Ιωάννης, Καραμπατσώλη Κωνσταντίνα, Κρητικός Νεοκλής, Λιάκος Ευάγγελος, Μαντάς Περικλής, Μονογυιού Αικατερίνη, Μπαραλιάκος Ξενοφών (Φώντας), Οικονόμου Βασίλειος, Παπαθανάσης Αθανάσιος, Παπακώστα – Παλιούρα Αικατερίνη (Κατερίνα), Παπάς Θεοφάνης (Φάνης), Παπασωτηρίου Σταύρος, Ράπτη Ζωή, Ρουσόπουλος Θεόδωρος (Θόδωρος), Σαλμάς Μάριος, Σκόνδρα Ασημίνα, Σούκουλη – Βιλιάλη Μαρία – Ελένη (Μαριλένα), Σταμάτης Γεώργιος, Στεφανάδης Χριστόπουλος, Στύλιος Γεώργιος, Συρεγγέλα Μαρία, Τσιλιγγίρης Σπυρίδων (Σπύρος), Χατζηιωαννίδου Μαρία – Νεφέλη, Χρυσομάλλης Μιλτιάδης (Μίλτος), Ακρίτα Έλενα, Γαβρήλος Γεώργιος, Ηλιόπουλος Αθανάσιος (Νάσος), Καλαματιανός Διονύσιος – Χαράλαμπος, Λινού Αθηνά, Παναγιωτόπουλος Ανδρέας, Παππάς Πέτρος, Πολάκης Παύλος, Φωτίου Θεανώ, Καζάνη Αικατερίνη, Λιακούλη Ευαγγελία, Μουλκιώτης Γεώργιος, Μπαράν Μπουρχάν, Πουλάς Ανδρέας, Τσίμαρης Ιωάννης, Έξαρχος Νικόλαος (Πάκος), Κατσώτης Χρήστος, Λαμπρούλης Γεώργιος, Στολτίδης Λεωνίδας, Γαυγιωτάκης Μιχαήλ, Δημητριάδης Πέτρος, Αθανασίου Μαρία, Γραμμένος Βασίλειος, Κουρουπάκη Ασπασία, Τσιρώνης Σπυρίδων, Μπιμπίλας Σπυρίδων, Χουρδάκης Μιχαήλ και Φλώρος Κωνσταντίνος.

Τέλος και περί ώρα 12.20΄ λύθηκε η συνεδρίαση.

 **Ο ΠΡΟΕΔΡΕΥΩΝ ΤΗΣ ΕΠΙΤΡΟΠΗΣ**

 **ΔΙΟΝΥΣΙΟΣ ΑΚΤΥΠΗΣ**